Agong dan Permaisuri zahirkan ucapan tahniah kepada Michelle Yeoh

KUALA LUMPUR, 11 Januari-Yang di-Pertuan Agong Al-Sultan Abdullah Ri'ayatuddin Al-Mustafa Billah Shah menzahirkan ucapan tahniah kepada Tan Sri Michelle Yeoh atas kejayaan melakar sejarah, sebagai pelakon Malaysia pertama meraih trofi Pelakon Wanita Terbaik Muzikal/Komedi pada Anugerah Golden Globe di Los Angeles, Amerika Syarikat, hari ini.Raja Permaisuri Agong Tunku Hajah Azizah Aminah Maimunah Iskandariah turut menzahirkan ucapan tahniah kepada aktres kelahiran Ipoh, Perak itu.Menurut catatan di Facebook Istana Negara, baginda berdua turut menzahirkan rasa sukacita dan bangga di atas kejayaan Tan Sri Michelle, yang sekali gus mengharumkan nama Malaysia di persada dunia.Baginda berdua menzahirkan ucapan selamat maju jaya kepada Tan Sri Michelle dan mendoakan semoga beliau dilimpahi kejayaan cemerlang berterusan.Tan Sri Michelle memenangi trofi itu bagi lakonannya dalam filem “Everything Everywhere All At Once”.Beliau menewaskan pesaing iaitu Lesley Manville yang membintangi “Mrs. Harris Goes to Paris”, Anya Taylor-Joy (“The Menu”),Emma Thompson (“Good Luck To You, Leo Grande”) dan Margot Robbie (“Babylon”).


Kenaikan harga makanan di sekolah, KPM gesa ibu bapa, murid buat aduan

KUALA TERENGGANU, 10 Januari- Kementerian Pendidikan Malaysia menggesa ibu bapa dan murid-murid yang terkesan dengan kenaikan harga makanan di kantin sekolah supaya membuat aduan dengan segera. Menteri Pendidikan, Fadhlina Sidek berkata pengusaha kantin tertakluk kepada garis panduan dan sebut harga yang dipersetujui.Sekiranya terdapat kenaikan harga makanan di kantin sekolah, mereka perlu merujuk kepada kontrak yang ditandatangani sebelum ini."Kita masih laga mengumpul kalau ada aduan-aduan yang disifatkan sebagai mengganggu sama ada memberi kesan pada kontraktor kantin dan paling utama memberi kesan kepada ibu bapa dan anak-anak. "Mohon kemukakan aduan", katanya kepada media selepas melawat Sekolah Kebangsaan Pulau Rusa di sini, yang terjejas akibat banjir besar Disember lalu.

Pengusaha kantin terlibat masih boleh menikmati pengecualian sewa premis yang masih dilaksanakan bagi menampung kenaikan kos bahan mentah. Beliau berkata pemantauan sentiasa dibuat bagi memastikan perkara itu tidak membebankan pelajar. Sebelum ini terdapat rungutan mengenai harga makanan di kantin sekolah naik sehingga 50 peratus.Dalam pada itu, beliau turut mengumumkan peruntukan RM150,000.00 kepada sekolah berkenaan untuk kerja-kerja penyelenggaraan selepas banjir. Jumlah kerugian sebenar sekolah yang terjejas banjir di seluruh negara dijangka diterima dalam masa terdekat.


Agenda memperkukuh semula UMNO perlu diberi keutamaan - Ahmad Zahid

KUALA LUMPUR, 10 Januari- Agenda memperkukuh semula UMNO perlu diutamakan setelah ‘terpukul’ pada Pilihan Raya Umum ke-15 (PRU15) berbanding melayani kehendak individu yang bersifat ‘gunting dalam lipatan,’ kata Presiden parti itu Datuk Seri Dr Ahmad Zahid Hamidi.UMNO dan Barisan Nasional (BN) mengalami kekalahan paling buruk dalam sejarah politiknya apabila hanya memenangi 30 daripada 178 kerusi yang ditandingi pada PRU15.Timbalan Perdana Menteri itu berkata ahli UMNO setiap peringkat perlu menggunakan pendekatan kebijaksanaan politik dan tatasusila dalam usaha pengukuhanan parti.“Matlamat untuk menyatupadukan parti secara majoriti adalah lebih utama daripada melayani satu, dua gunting di dalam lipatan yang tidak pernah berhenti untuk menggunting agar lipatan itu berderai,” katanya pada program Naratif Khas Bersama Timbalan Perdana Menteri di Angkasapuri Kota Media.

(Timbalan Perdana Menteri, Datuk Seri Dr Ahmad Zahid Hamidi (tengah))

Ahmad Zahid, yang juga Menteri Kemajuan Desa dan Wilayah, sebaliknya mengajak ahli UMNO untuk bermuhasabah dan bersatu dari segi pemikiran, hati nurani serta tindakan bagi mengembalikan semula kekuatan parti yang sebelum ini menjadi tunjang memartabat bangsa, agama dan negara.Sementara itu, Perhimpunan Agung UMNO 2022 dijadual berlangsung esok hingga 14 Januari ini selepas ditangguhkan ekoran PRU15.


Arab Saudi lulus kuota haji penuh kepada jemaah Malaysia tahun ini

PUTRAJAYA, 10 Januari - Malaysia menerima kuota haji untuk penghantaran seramai 31,600 jemaah daripada Kerajaan Arab Saudi, tahun ini.Menteri di Jabatan Perdana Menteri (Hal Ehwal Agama), Datuk Mohd Na'im Mokhtar berkata kelulusan itu diberikan Menteri Haji dan Umrah, Arab Saudi, Dr Tawfiq Fawzan Al-Rabia ketika beliau menghadiri mesyuarat bersempena Persidangan Perkhidmatan Haji dan Umrah 2023 yang dianjurkan Kerajaan Arab Saudi, semalam.Menurutnya, mesyuarat khas itu berlangsung dengan penuh mahabbah iaitu taqwa, keadilan, kejujuran, amanah dan bertanggungjawab khususnya bagi membincangkan aspek persiapan musim haji tahun ini.Katanya, pada mesyuarat itu Dr Tawfiq Fawzan juga memuji Malaysia khususnya Lembaga Tabung Haji (TH) atas pengendalian haji yang baik, sistematik dan tahap layanan jemaah haji yang perlu dijadikan contoh kepada pihak lain.

"Saya menegaskan, TH akan sentiasa berusaha memberikan perkhidmatan yang terbaik kepada bakal jemaah haji Malaysia dan akan mematuhi ketetapan diadakan Kerajaan Arab Saudi," katanya menerusi kenyataan, hari ini.Tahun lalu, Kerajaan Arab Saudi meluluskan 14,306 kuota haji Malaysia iaitu 45 peratus daripada kuota tahunan yang biasa diterima dan terpakai kepada semua negara.Jemaah haji yang dibenarkan pula adalah berusia 65 tahun ke bawah, tiada penyakit kronik, mempunyai sijil vaksinasi COVID-19 dan perlu mengemukakan keputusan negatif ujian calitan (PCR) dalam tempoh 72 jam daripada masa berlepas.Mohd Na'im berkata, bagi pihak Kerajaan Malaysia beliau menzahirkan rasa bersyukur dan mengucapkan jutaan terima kasih kepada Kerajaan Arab Saudi atas kuota diberikan itu.Katanya, beliau yakin penilaian sudah dibuat oleh Kerajaan Arab Saudi dari semua aspek bagi memastikan keselamatan bakal jemaah haji dari seluruh dunia terjamin ketika menunaikan rukun Islam yang ke lima."Saya memohon kepada semua umat Islam dapat bersama-sama berdoa kepada Allah SWT agar dipermudahkan perjalanan haji tahun ini serta mendoakan pihak TH dapat menguruskan jemaah haji Malaysia dengan baik dan lancar," katanya.


Pembangunan desa ambil kira empat elemen utama - Ahmad Zahid

KUALA LUMPUR, 10 Januari- Pembangunan kawasan desa perlu mengambil kira empat elemen utama iaitu digital, ekonomi, sahsiah dan alam sekitar, kata Timbalan Perdana Menteri, Datuk Seri Dr Ahmad Zahid Hamidi.Ahmad Zahid, yang juga Menteri Kemajuan Desa dan Wilayah, berkata internet berkelajuan tinggi harus dibawa ke kawasan desa sebagai kemudahan kepada rakyat untuk mendapatkan akses kepada maklumat pelbagai bidang termasuk pendidikan.Menurutnya, pembangunan di kawasan desa juga perlu selari dengan soal sahsiah dan sosial bagi mencorak keperibadian rakyat majmuk di kawasan berkenaan selain elemen penjagaan alam sekitar.Katanya, pada masa ini berlaku ketidakseimbangan dari segi pembangunan di kawasan desa yang merangkumi kira-kira 30% daripada penduduk Malaysia.Menurutnya ,70% rakyat pula berada di kawasan separa bandar dan bandar.

(Timbalan Perdana Menteri, Datuk Seri Dr Ahmad Zahid Hamidi)

Beliau berkata meskipun pelbagai rancangan telah dibuat dengan peruntukan yang besar sebelum ini, tetapi masalah kemiskinan masih membelenggu penduduk desa.Justeru, katanya, peruntukan bagi Kementerian Kemajuan Desa dan Wilayah akan digunakan secara efektif supaya impaknya akan turut dirasai rakyat di desa.Dalam pada itu, Ahmad Zahid berkata proses urbaninasi haruslah diseimbangkan antara proses pembangunan secara fizikal dan spiritual.Datuk Seri Dr. Ahmad Zahid menjadi tetamu Naratif Khas bersama Timbalan Perdana Menteri di Angkasapuri Kota Media.Turut hadir, Menteri Komunikasi dan Digital (KKD), Fahmi Fadzil dan Ketua Setiausaha KKD, Datuk Seri Mohammad Mentek.


Anwar restu Hajiji sebagai Ketua Menteri Sabah

KOTA KINABALU, 10 Januari- Perdana Menteri, Datuk Seri Anwar Ibrahim merestui Pengerusi Gabungan Rakyat Sabah (GRS), Datuk Seri Hajiji Noor kekal sebagai Ketua Menteri Sabah.Anwar berkata beliau juga mahu kerajaan Sabah kukuh di bawah kepimpinan Hajiji."Kita beri ruang kepada Ketua Menteri (Hajiji) berbincang dan mencari satu formula terbaik untuk kebaikan Sabah," katanya.Beliau berkata demikian kepada pemberita selepas mengadakan pertemuan kira-kira 40 minit dengan Hajiji dan wakil rakyat blok kerajaan di kediaman rasmi Ketua Menteri di Sri Gaya di sini, malam tadi.Turut hadir Timbalan Perdana Menteri Datuk Seri Dr Ahmad Zahid Hamidi.Mengulas lanjut, Anwar berkata, beliau berterima kasih kepada Hajiji dan semua pihak berkaitan kerana mendengar pandangan dalam usaha menyelesaikan kemelut politik di Sabah.Jumaat lepas, Pengerusi Barisan Nasional (BN) Sabah Datuk Seri Bung Moktar Radin mengumumkan pendirian UMNO dan BN Sabah menarik sokongan terhadap Hajiji susulan hilang kepercayaan terhadap kedudukan beliau sebagai Ketua Menteri selain perjanjian antara BN dan Perikatan Nasional telah dilanggar.Dalam pada itu, Anwar berkata kerajaan Sabah mempunyai perkara penting iaitu pembentangan usul penyerahan kuasa kawal selia bekalan gas di Dewan Undangan Negeri Sabah dalam usaha mengembalikan hak negeri itu.

(Perdana Menteri, Datuk Seri Anwar Ibrahim bersama Ketua Menteri Sabah, Datuk Seri Hajiji Noor melambai tangan selepas mengadakan pertemuan dengan pemimpin GRS, PH dan ADUN UMNO yang menyokong Ketua Menteri Sabah malam tadi/FOTO BERNAMA)

"Satu Rang Undang-Undang penting akan dibentangkan untuk mengembalikan hak Sabah yang saya usulkan kepada Jemaah Menteri dan ini perubahan besar dan bagi saya adalah keutamaan," katanya.Kerajaan Sabah akan membentangkan usul bagi menerima penyerahan kuasa kawal selia bekalan gas daripada Kerajaan Persekutuan pada Persidangan Khas Dewan Undangan Negeri yang dijadual berlangsung hari ini, pada pukul 10.00 pagi.


Tiada rundingan terus dalam pelaksanaan pelan pengurusan banjir sehingga 2100 - TPM

KUALA LUMPUR, 10 Januari- Timbalan Perdana Menteri, Datuk Seri Dr Ahmad Zahid Hamidi berkata tidak akan ada rundingan secara terus kepada mana-mana pihak dalam pelaksanaan pelan pengurusan bencana banjir jangka panjang sehingga tahun 2100.Beliau yang juga Pengerusi Jawatankuasa Pengurusan Bencana Pusat berkata pelaksanaan pelan yang membabitkan unjuran perbelanjaan hampir RM297 bilion itu mesti diberi kepada syarikat yang layak serta mampu melaksanakannya.“Ini adalah satu jumlah yang besar dan jangan harus ada rundingan terus, bukannya untuk individu atau ahli-ahli politik yang mempunyai kepentingan untuk sesuatu syarikat itu,” katanya. Ahmad Zahid berkata beliau tidak menyentuh mana-mana pihak dalam perkara berkenaan namun menegaskan permasalahan rakyat yang sering menghadapi banjir serta bencana lain di negara ini perlu diselesaikan.Beliau berkata pelan jangka panjang yang telah dirancang agensi dan jabatan tertentu itu turut merangkumi pelan mitigasi banjir sama ada di kawasan Pantai Timur atau lokasi bandar yang tidak sepatutnya berlaku banjir.“Itulah dipanggil pengurusan banjir…ertinya langkah-langkah segera perlu dilakukan termasuklah Smart City di mana berlaku banjir kilat (misalnya) di Kuala Lumpur suatu ketika, ada Terowong SMART dan harus ada banyak lagi Terorwong SMART di bandar-bandar lain.“Pada waktu sama, di kawasan-kawasan Shah Alam baru-baru ini berlaku banjir, bukan banjir kilat, bagi saya ia kerana pengurusan saliran di kawasan bumi yang indah itu. Jadi, ia mesti tidak hanya mengorek sungai yang ada tetapi mesti ada satu pelan tentang bagaimana air berlebihan disebabkan hujan harus diletakkan di Terowong SMART dan dilepaskan pada musim kering,” katanya.

Mengenai kos sara hidup, Ahmad Zahid yang juga Pengerusi Jawatankuasa Pelaksanaan dan Pemantauan Kos Sara Hidup berkata kerajaan menggariskan tiga keutamaan dalam menjamin kehidupan rakyat iaitu makanan yang harus dihidangkan untuk seisi keluarga, kebolehmampuan dan kuasa beli seseorang dan isu berkaitan perumahan."Apa kerajaan lihat bukan hanya soal tarif elektrik sebagai satu elemen penting dan bukan sahaja soal harga telur, ayam, ikan dan sayur tetapi kita mesti lihat subsidi bukan hanya satu jalan penyelesaian tetapi kita mesti juga melihat subsidi secara bersasar."Perlu juga lihat bagaimana kos pengeluaran harus dikurangkan, bagaimana tarif elektrik harus dibuat secara bersasar, bagaimana perimbangan harus ada supaya tiada atap genting atap rumbia, maknanya berlaku satu jurang pendapatan terlalu besar sehingga melibatkan kesejahteraan tidak dapat diwujudkan," katanya.Datuk Seri Dr. Ahmad Zahid menjadi tetamu Naratif Khas bersama Timbalan Perdana Menteri di Angkasapuri Kota Media. Turut hadir, Menteri Komunikasi dan Digital (KKD), Fahmi Fadzil dan Ketua Setiausaha KKD, Datuk Seri Mohammad Mentek.


Kerajaan berhasrat wujudkan pejabat Pesuruhjaya Kanak-Kanak

KUALA LUMPUR, 9 Januari- Kerajaan berhasrat mewujudkan pejabat Pesuruhjaya Kanak-Kanak di bawah Suruhanjaya Hak Asasi Manusia (SUHAKAM). Jabatan Perdana Menteri (Undang-Undang dan Reformasi Institusi) dalam satu kenyataan memaklumkan, ia merupakan penyelesaian jangka pendek kerajaan dalam memelihara dan membela hak kanak-kanak.Kerajaan juga komited dalam penubuhan Suruhanjaya Kanak-Kanak sebagai suatu badan bebas yang dapat memantau hak golongan tersebut di negara ini.Namun, penubuhan suruhanjaya tersebut memerlukan pandangan pelbagai pemegang taruh dan juga penggubalan suatu Akta.Justeru, pihak kementerian melaksana sesi libat urus bersama pihak-pihak berkepentingan hari ini terdiri daripada wakil-wakil agensi kerajaan, ahli akademik dan masyarakat sivil.Sesi libat urus tersebut turut disertai Menteri di Jabatan Perdana Menteri (Undang-Undang dan Reformasi Institusi), Datuk Seri Azalina Othman Said.Ia bagi mendapatkan pandangan dan maklum balas berkaitan cadangan pindaan terhadap Akta Kesalahan-Kesalahan Seksual Terhadap Kanak-Kanak 2017 (Akta 792) dan Akta Keterangan Saksi Kanak-Kanak 2007 (Akta 676).

Antara isu-isu yang turut dibincangkan termasuklah cabaran yang dihadapi semasa siasatan, proses pendakwaan, perbicaraan dan pasca perbicaraan bagi kes jenayah yang melibatkan mangsa dan saksi kanak-kanak.Selain itu, keperluan untuk menambah baik fasiliti yang sedia ada di mahkamah, penyelarasan umur kanak-kanak kepada 18 tahun dalam akta-akta berkaitan dan penerimaan keterangan saksi kanak-kanak oleh mahkamah tanpa keterangan sokongan juga dibincangkan.Sesi libat urus turut menyentuh isu peruntukan undang-undang yang baharu untuk membendung eksploitasi seksual secara dalam talian terhadap kanak-kanak, pembayaran pampasan oleh tertuduh kepada mangsa, bantuan pemulihan untuk mangsa dan saksi kanak-kanak serta memperkasakan perkhidmatan pendamping guaman.Pindaan terhadap akta yang berkaitan adalah penting bagi memastikan keberkesanan sistem pengadilan jenayah dalam mengendalikan kes kesalahan seksual yang melibatkan kanak-kanak.


Perkukuh kerjasama sawit, mampu wujud dominasi kukuh

KUALA LUMPUR, 9 Januari- Kerjasama antara Malaysia dan Indonesia menerusi Majlis Negara-negara Pengeluar Minyak Sawit dijangka dapat merapatkan jurang persaingan.Penganalisis Ekonomi, Prof. Emeritus Dr Barjoyai Bardai yakin ia mampu mewujudkan dominasi yang kukuh."Ini merupakan satu asas pergerakan kehadapan untuk memastikan memastikan Indonesia dan Malaysia sebagai pengeluar utama dan pengeluar kedua terbesar di dunia yang membekalkan lebih 60 peratus bekalan minyak kelapa sawit ke pasaran dunia, mewujudkan satu kerjasama yang rapat berbanding dengan persaingan yang sengit "Ini boleh mewujudkan satu bentuk kartel seperti kartel minyak mentah yang dilakukan oleh APEC", katanya.Beliau berkata demikian ketika dihubungi RTM.

(Penganalisis Ekonomi, Prof. Emeritus Dr Barjoyai Bardai)


Isu rasuah, agenda utama perlu ditangani pemimpin

JAKARTA, 9 Januari- Isu rasuah merupakan agenda utama yang perlu ditangani seorang pemimpin.Justeru, Perdana Menteri, Datuk Seri Anwar Ibrahim berkata selain menunjukkan teladan yang baik, satu dasar baharu juga harus dibangunkan pemimpin dalam mentadbir negara. Ini kerana jenayah rasuah sudah menular dalam masyarakat dan perlu dibanteras di setiap peringkat. "Rasuah itu seperti juga di Malaysia, itu sistemik daripada atas sampai ke bawah. Tidak mungkin kita dapat bertahan tanpa menerima atau bertolak ansur dengan rasuah.Itu cabaran terbesar kita. Saya tidak fikir kita boleh mentadbir tanpa akauntabiliti," kata Datuk Seri Anwar berucap dalam Syarahan Umum Perdana Menteri: Hubungan Strategik Malaysia-Indonesia, di sini.Selain itu, beliau turut berpendapat sikap merendah diri serta berlapang dada mendengar pendapat antara nilai penting yang harus ada dalam diri pemimpin.

(Perdana Menteri, Datuk Seri Anwar Ibrahim berucap demikian dalam program Syarahan UmumPerdana Menteri: Hubungan Strategik Malaysia-Indonesia di Jakarta)

Sementara itu, kepentingan akademik perlu seiring dengan usaha memartabatkan nilai akhlak dan prinsip kemanusiaan. Ia bagi melahirkan golongan pemimpin yang bertanggungjawab serta berwibawa tinggi. Tegas Perdana Menteri, cabaran pemimpin kini berkait keupayaan memahami situasi rakyat ketika mentadbir sesebuah kerajaan."Tapi kalau kamu atau keluarga kamu tergolong dalam 15 peratus ini, kamu tidak bicara begitu. Ini yang dibezakan dengan pendekatan manusiawi dan pendekatan yang lebih akademik dan kritis ekonomi.Sementara kita harus asak supaya ada pengkhususan jangan sampai berlakunya 'barbarism of specialization'," tambahnya.


Malaysia berminat sertai pembangunan IKN Nusantara

BOGOR, 9 Januari- Malaysia berminat untuk menyertai pembangunan Ibu Kota Negara (IKN) Nusantara.Menurut Perdana Menteri, untuk tujuan itu 10 syarikat negara telah mengemukakan 11 Surat Hasrat kepada Pengerusi Nusantara.Datuk Seri Anwar percaya syarikat-syarikat Malaysia ada kepakaran bertaraf antarabangsa untuk sama-sama membangunkan IKN Nusantara.Pertumbuhan diyakini bakal memberi manfaat kepada wilayah di Malaysia kerana Pusat Pentadbiran Indonesia di Kalimantan Timur hampir dengan Sarawak."Permulaan menunjukkan sikap kita yang terbuka dan juga sektor swasta, IKN Nusantara dengan inisiatif MITI di Malaysia. Kita telah menyaksikan satu usaha yang lebih positif dan agresif kerana ada kepentingan Malaysia juga terutama di Sabah dan Sarawak kedekatan dan kepentingan ekonomi wilayah yang sangat bermakna. Rakan-rakan saya di Sabah dan Sarawak memuji inisiatif ini. Oleh itu, kita ambil pendekatan yang positif, mencari jalan supaya pertumbuhan Ibu Kota Negara Nusantara itu akan juga beri manfaat kepada wilayah termasuk Sarawak dan Sabah," kata Anwar Ibrahim dalam satu sidang media di Istana Bogor.

(Perdana Menteri, Datuk Seri Anwar Ibrahim berkata demikian ketika sesi pertemuanbersama Presiden Indonesia, Joko Widodo di Istana Bogor)

Pelabur Indonesia juga diusulkan terus meningkatkan pelaburan di Malaysia selain mengalu-alukan tandatangan sembilan Memorandum Persefahaman (MoU) sektor swasta kedua-dua negara dianggar bernilai RM1.66 bilion.


Pertemuan khas Anwar-Jokowi perkukuh kesepakatan Malaysia-Indonesia

(Datuk Seri Anwar Ibrahim (kiri) bersama Presiden Indonesia Joko Widodo mengadakan sidang media bersama selepas mesyuarat dua hala mereka pada Isnin di Istana Bogor Jawa Barat/BERNAMA)

BAGOR, 9 Januari- Pertemuan khas empat mata dengan Presiden Joko Widodo telah membuahkan hasil kesepakatan penting dalam merencana hala tuju hubungan dua hala Malaysia-Indonesia pada masa mendatang, kata Perdana Menteri Datuk Seri Anwar Ibrahim."Bagi meneruskan momentum sedia ada yang baik ini dan sebagai langkah susulan, Malaysia berharap agar kedua-dua negara dapat mengaktifkan semula mekanisme dua hala yang tertangguh gerak kerjanya disebabkan pandemik COVID-19."Seperti Rundingan Tahunan Ke-13, Suruhanjaya Bersama Kerjasama Dua Hala Ke-17 dan mekanisme-mekanisme lain," kata Anwar dalam sidang media bersama Presiden Jokowi selepas mengadakan pertemuan khas di Istana Bogor di sini.Dalam pertemuan itu beliau menyampaikan minat mendalam Malaysia untuk turut serta dalam pembangunan ibu negara baharu Indonesia, Nusantara dan bersedia berkongsi pengalaman dalam pembinaan Putrajaya.Anwar percaya syarikat-syarikat Malaysia mempunyai kepakaran bertaraf antarabangsa untuk bersama-sama membangunkan Nusantara."Sebentar tadi sebanyak 11 syarikat Malaysia telah mengemukakan Surat Niat (LOL) kepada Pengerusi Nusantara menyatakan minat mereka untuk terlibat dalam projek ini. Saya berharap Pemerintah Indonesia dapat menyokong penyertaan syarikat-syarikat dari Malaysia," tambah beliau.Perdana Menteri juga berkongsi tentang kemajuan kerjasama Malaysia-Indonesia dalam projek pembangunan berasaskan Tenaga Boleh Baharu. Katanya Sarawak Energy Berhad sedang aktif dalam menbangunkan Mentarang Induk Hydroelectric Plant (MIHEP) dengan kerjasama syarikat Indonesia, PT Kayan Hydropower Nusantara. "Saya difahamkan projek ini amat signifikan bagi menyokong Kawasan Perindustrian dan Pelabuhan Antarabangsa di Tanah Kuning, Kalimantan Timur," tambah belliau.Dalam pertemua khas tersebut Perdana Menteri turut mengusulkan agar pelabur dari Indonesia terus meningkatkan pelaburan di Malaysia. "Berkaitan ini, saya mengalu-alukan penandatangan lapan Memorandum Persefahaman (MoU) antara sektor swasta Malaysia dan Indonesia yang telah dimeterai semasa lawatan saya ini dengan jumlah projek dianggarkan bernilai RM 1.16 bilion,"tambahnya.

(Datuk Seri Anwar Ibrahim bercakap pada sidang media bersama selepas mesyuarat dua hala bersama Presiden Indonesia Joko Widodo/BERNAMA)


Lawatan rasmi ke Indonesia: Anwar diberi sambutan permaidani merah

(Tangkap layar siaran langsung Indonesia Maju)

BOGOR, 9 Januari- Pertemuan empat mata antara Perdana Menteri Datuk Seri Anwar dengan Presiden Indonesia Joko Widodo berlangsung hari ini. Pertemuan kedua-dua pemimpin berlangsung pada pukul 10.00 pagi tadi di Istana Bogor, Jawa Barat.Anwar diberi sambutan permaidani merah dan kawalan kehormat. Beliau disambut Jokowi sebaik tiba di kompleks pejabat eksekutif dan kediaman rasmi presiden.Lagu kebangsaan kedua-dua negara dimainkan diikuti tembakan meriam.Kemudian, Anwar sambil diiringi Jokowi, memeriksa barisan kawalan kehormat yang terdiri daripada anggota pasukan keselamatan presiden.Dalam pertemuan itu kedua-dua pemimpin menaiki bugi mengelilingi Kebun Raya Bogor seluas 87 hektar.Kebun raya indah itu dihiasi 15,000 jenis pokok dan tumbuhan yang sudah berusia 205 tahun; merupakan taman botani tertua di dunia.Kebun Raya Bogor disenaraikan sebagai Warisan Dunia UNESCO pada 26 April 2018.

Sejurus itu, Presiden Jokowi mengadakan pertemuan khas dalam sesi bersembang di beranda Istana Bogor, turut dikenali sebagai Veranda Talk bersama Perdana Menteri.Pada acara kemuncak, kedua-dua pemimpin akan membuat kenyataan bersama diikuti jamuan negara. Fokus perbincangan dijangka mengukuhkan lagi hubungan serumpun dan strategik yang sedia terjalin antara Malaysia dan Indonesia.Lawatan ke Indonesia merupakan kunjungan rasmi pertamanya sejak Anwar menjadi perdana menteri tahun lalu.


Prestasi KPI 100 hari menteri akan dibincangkan minggu depan -PM

JAKARTA, 9 Januari- Barisan Jemaah Menteri akan mengadakan sesi pemukiman (retreat) pada minggu hadapan untuk membentangkan indeks prestasi utama (KPI) bagi kementerian masing-masing, kata Perdana Menteri Datuk Seri Anwar Ibrahim.Anwar berkata program pemukiman itu bertujuan untuk melihat perkara yang dapat dilakukan atau diperbaiki daripada menteri dalam tempoh 100 hari pertama pentadbirannya.“Seminggu lagi akan diadakan pemukiman menteri untuk para menteri membentangkan pencapaian mereka setakat ini.“Pada retreat itu mereka boleh membentangkan pencapaian mereka, KPI (yang perlu dipenuhi) dan rancangan pada masa depan,” katanya pada sesi soal jawab pada majlis makan malam anjuran Kedutaan Besar Malaysia di Jakarta malam Ahad.Tambah beliau butiran lanjut mengenai input daripada menteri akan bincangkan pada sesi pemukiman tersebut.

(Anwar bersama isteri bergambar kenangan dengan warga Malaysia di Indonesia pada Majlis Makan Malam Perdana Menteri Bersama Diaspora Malaysia di Kedutaan Besar Malaysia di Indonesia/BERNAMA)

Turut hadir pada majlis makan malam itu ialah isteri Anwar Dr Wan Azizah Wan Ismail, Menteri Luar Zambry Abdul Kadir dan Menteri Perdagangan Antarabangsa dan Industri, Tengku Zafrul Abdul Aziz serta Menteri Besar Selangor Datuk Seri Amirudin Shari.Dalam pada itu, ketika ditanya mengenai Belanjawan 2023 yang akan dibentangkan kelak, beliau akan melakukan persediaan dengan baik."Kami akan mengambil kesempatan daripada semua elemen positif dalam bajet (2023 sebelum ini) yang dibentangkan Tengku Zafrul," katanya lagi.


Tiada kompromi terhadap golongan elit salah guna kuasa untuk kepentingan peribadi -PM

(Anwar bersama isteri bergambar dengan warga Malaysia di Indonesia pada Majlis MakanMalam Perdana Menteri Bersama Diaspora Malaysia di Indonesia)

JAKARTA, 9 Januari- Perdana Menteri Datuk Seri Anwar Ibrahim menegaskan tiada kompromi terhadap kelompok elit yang salah guna kuasa untuk kepentingan peribadi meski pun menjejaskan kedudukannya.Beliau berkata demikian di hadapan 167 diaspora Malaysia di Jakarta malam tadi di kedutaan Jakarta Indonesia.“Malaysia mesti bebas daripada kegelojohan kelompok elit kecil yang menggunakan kuasa untuk memperkayakan diri dan puak mereka. Saya tidak akan bertolak ansur sama sekali walaupun ini menggugat kedudukan saya.“Kita sudah mual dengan orang yang bicara soal demokrasi, ketuanan Melayu atau tunggak Islam tetapi mengkhianati amanah dengan guna kuasa untuk merebut harta pusaka yang bukan hak mereka.

(Anwar yang juga Pengerusi Pakatan Harapan (PH) berkata, fokus keutamaannya kini adalah membentuk kerajaan yang sedang berusaha memacu semula ekonomi negara agar lebih kukuh dan mampan bagi menarik pelaburan asing ke Malaysia)

“Saya tidak akan melakukan penyiasatan atau pendakwaan terpilih, tetapi saya percaya pegawai penguat kuasa dari Lembaga Hasil Dalam Negeri (LHDN), Suruhanjaya Pencegahan Rasuah Malaysia (SPRM), Unit Jenayah Komersil Polis Diraja Malaysia (PDRM) akan menunjukkan semangat baru mereka untuk menghentikan budaya ini,” kata Anwar.Anwar yang juga Pengerusi Pakatan Harapan (PH) berkata, fokus keutamaannya kini adalah membentuk kerajaan yang sedang berusaha memacu semula ekonomi negara agar lebih kukuh dan mampan bagi menarik pelaburan asing ke Malaysia.


JAKARTA, 8 Januari- Lawatan rasmi dua hari Perdana Menteri, Datuk Seri Anwar Ibrahim ke Indonesia bermula hari ini menjadi tumpuan penganalisis yang mengharapkan ia melakar kerjasama lebih konkrit dalam pelbagai bidang yang membawa manfaat kedua-dua negara.Lawatan rasmi Datuk Seri Anwar ke luar negara kali ini merupakan yang pertama sejak dilantik menjadi Perdana Menteri pada 24 November lalu.Penganalisis komunikasi politik, Hendri Satrio berkata Indonesia menantikan pembaharuan dasar yang bakal diperkenalkan, terutama mengenai tenaga kerja Indonesia (TKI) di Malaysia, persempadanan darat dan maritim serta kerjasama perdagangan dan ekonomi.Lawatan rasmi julung kali Perdana Menteri itu turut akan memperlihatkan pendirian beliau terhadap pembangunan ibu negara baharu Indonesia di Kalimantan, isu serantau ASEAN dan antarabangsa.Penganalisis Pusat Penyelidikan Politik Badan Penyelidikan dan Inovasi Nasional, Sandy Nur Ikfal Raharjo pula berkata, kedua-dua negara perlu bekerjasama untuk mewujudkan rantaian nilai rentas sempadan bagi industri terkemuka masing-masing.Sebagai contoh, Indonesia boleh menyokong pembangunan industri makanan halal di Malaysia, manakala Malaysia menyokong Indonesia dalam industri fesyen Muslim.Beliau berpandangan, kepentingan nasional setiap negara dapat dipenuhi dalam hubungan Indonesia-Malaysia yang lebih erat bawah pentadbiran Datuk Seri Anwar dan Presiden Joko Widodo.

(Lawatan PM ke Indonesia perkukuh hubungan KL-Jakarta)


CAMERON HIGHLANDS, 7 Januari- Yang di-Pertuan Agong Al-Sultan Abdullah Ri'ayatuddin Al-Mustafa Billah Shah berkenan berangkat menyempurnakan pengurniaan sumbangan peribadi kepada 600 masyarakat Orang Asli di Perkampungan Orang Asli Kuala Boh Cameron Highlands, Pahang.Keberangkatan tiba Al-Sultan Abdullah pada 10.45 pagi disambut Menteri Besar, Datuk Seri Wan Rosdy Wan Ismail dan Ketua Polis Pahang, Datuk Seri Ramli Mohamed Yoosuf serta barisan exco negeri.Bersempena lawatan itu Seri Paduka Baginda turut berkenan menyantuni penerima sumbangan dengan bertanya khabar serta menasihati penduduk agar sentiasa menjaga kesihatan diri, keluarga dan warga emas.

(Yang di-Pertuan Agong kurnia sumbangan peribadi kepada 600 masyarakat Orang Asli)


Lawatan rasmi PM ke Indonesia tumpu usaha pulihkan ekonomi, tarik pelabur

JAKARTA, 7 Januari - Perdana Menteri, Datuk Seri Anwar Ibrahim dijadual tiba di Jakarta esok bagi memulakan lawatan rasmi dua hari dengan objektif utama iaitu memulihkan ekonomi negara. Ini merupakan kunjungan rasmi pertama Datuk Seri Anwar ke luar negara sejak dilantik menjadi Perdana Menteri pada 24 November lalu.Pertemuan dengan Presiden Joko Widodo sekali gus menzahirkan tekad Datuk Seri Anwar untuk memanfaatkan hubungan baik beliau dengan pemimpin antarabangsa bagi menarik pelaburan asing ke Malaysia.  Sebagai pemimpin berpengalaman, pengaruh kepimpinan Datuk Seri Anwar cukup besar.  Justeru, kehadiran beliau ke Jakarta kali ini pasti menyuntik keyakinan pelabur untuk membentuk persefahaman baharu, dalam usaha bersama Malaysia dan Indonesia mendepani cabaran ekonomi global.  Kerjasama sektor tenaga kerja antara kedua-dua negara dijangka turut menjadi agenda utama.  Ini meliputi aspek perlindungan kepada pekerja warga Indonesia yang bekerja di Malaysia, sekaligus menepis dakwaan negatif mengenainya.Menteri Luar, Datuk Seri Dr Zambry Abdul Kadir optimis lawatan Perdana Menteri itu mampu memperkukuh hubungan Kuala Lumpur-Jakarta.Pada masa sama, kerjasama baharu dalam pelbagai bidang dapat diteroka.

"Mesyuarat di antara kedua-dua pemimpin ini akan memberi peluang kedua-dua pihak menilai kemajuan kerjasama dua hala, meneroka peluang kerjasama baharu dan menggalakkan usaha bersama untuk menangani cabaran serantau serta global."Antara isu utama yang akan dibincangkan adalah kerjasama ekonomi termasuk potensi pelaburan oleh Malaysia di Ibu Kota Negara (IKN) Nusantara," katanya.Sehingga 30 November tahun lalu, Malaysia menerima lebih 376,000 pekerja warga Indonesia.  Pertemuan Datuk Seri Anwar dan Presiden Jokowi juga bakal memperbaharui hala tuju hubungan dua hala negara, bagi mendepani isu minyak sawit yang menerima sekatan Kesatuan Eropah (EU) sejak 2021. Ini sejajar dengan status Malaysia dan Indonesia yang menjadi penyumbang terbesar pengeluaran minyak sawit dunia. Sebagai negara serumpun, isu-isu serantau terutamanya situasi terkini krisis di Myanmar dijangka turut disentuh.


Kerajaan pastikan belanjawan lebih baik untuk rakyat dan ekonomi

KUALA LUMPUR, 6 Januari- Inisiatif kerajaan perpaduan mengurus ekonomi negara akan digerakkan selari dengan usaha membina keyakinan pelabur.Perdana Menteri, Datuk Seri Anwar Ibrahim berkata kerajaan pimpinannya akan memastikan belanjawan lebih baik untuk memperjuangkan kesejahteraan rakyat dan memperkukuh prestasi ekonomi."Setiap hari kerja termasuk hari cuti, kita kumpulkan tenaga untuk memikirkan bagaimana belanjawan boleh terus membantu pertumbuhan ekonomi. "Dan alhamdulillah, dukungan pelabur, wakil pelabur besar dari China, Qatar, Thailand...itu sudah ada datang dan masih ramai...dan insya-Allah saya akan berkunjung ke Jakarta untuk bersama Presiden Jokowi. "Itu beberapa usaha positif daripada rakan-rakan termasuk pedagang dan perusahaan Indonesia untuk bersama.Saya mahu tumpu hal ini, sebab itu hal-hal politik saya jarang sentuh," katanya.

(Datuk Seri Anwar Ibrahim (kanan) dalam Program BualBicara Naratif Khas bersama Perdana Menteri di Angkasapuri)

Beliau berkata demikian dalam Program Bual Bicara Naratif Khas bersama Perdana Menteri di Angkasapuri.Anwar dijadual mengadakan lawatan rasmi ke Jakarta bulan ini bagi membincangkan pelbagai isu dua hala yang berkepentingan.


Pulihkan ekonomi, tarik pelabur asing objektif utama lawatan rasmi Perdana Menteri ke Indonesia

JAKARTA, 7 Januari - Perdana Menteri Datuk Seri Anwar Ibrahim akan mengadakan lawatan sulung ke Indonesia esok. Lawatan itu merupakan kunjungan rasmi pertama Anwar ke luar negara sejak dilantik menjadi perdana menteri pada November tahun lalu.Pemimpin berusia 75 tahun itu dijadualkan bertemu Presiden Joko Widodo (Jokowi) dalam lawatan selama dua hari bermula 8 Januari hingga 9 Januari ini.Antara fokus lawatan sulung beliau adalah memulihkan ekonomi negara seperti janjinya akan memanfaatkan hubungan baik dengan pihak luar negara untuk menarik pelaburan asing ke Malaysia.Kehadiran Anwar ke Jakarta kali ini pasti menyuntik keyakinan pelabur dengan pengaruh kepimpinannya untuk membentuk persefahaman baharu, dalam usaha bersama Malaysia dan Indonesia mendepani cabaran ekonomi global.Malaysia Indonesia bukan sahaja dianggap sebagai perhubungan bangsa serumpun malah hubungan dua negara berjiran ini disifatkan sebagai ‘air dicincang tidak akan putus dan biduk berlalu kiambang bertaut’ . Inilah yang dimaksudkan oleh  Anwar kekal sebagai sahabat sejati apabila Jokowi menjadi pemimpin negara pertama yang mengucapkan selamat melalui panggilan telefon kepada beliau sebaik sahaja dilantik pada 24 November tahun lalu.

Pertemuan empat mata di tanah merah putih ini esok dijangka akan membincangkan kerjasama sektor tenaga kerja di antara kedua-dua negara.Perbincangan itu menjadi agenda di peringkat tertinggi lawatan rasmi  Anwar khususnya memberi perlindungan kepada pekerja warga Indonesia yang bekerja di Malaysia.Setakat 30 November tahun lalu, Malaysia menerima seramai 376, 256 pekerja warga Indonesia.Pertemuan Anwar dan  Jokowi juga bakal memperbaharui hala tuju hubungan dua hala negara, bagi mendepani isu minyak sawit yang menerima sekatan Kesatuan Eropah (EU) sejak 2021.Itu sejajar dengan status Malaysia dan Indonesia yang menjadi penyumbang terbesar pengeluaran minyak sawit dunia.Selain itu, pemimpin tertinggi negara serumpun ini dijangka membincangkan isu-isu serantau terutamanya situasi terkini krisis di Myanmar pada pertemuan sulung mereka esok.Laporan Grace Aisyah Kedayan dari Jakarta, Indonesia.


Kerajaan tidak campur tangan siasatan rasuah babit pemimpin politik - PM

KUALA LUMPUR, 6 Januari- Perdana Menteri, Datuk Seri Anwar Ibrahim menegaskan kerajaan tidak pernah campur tangan dalam soal siasatan salah laku rasuah melibatkan pimpinan parti politik dan pemimpin kerajaan terdahulu.Beliau berkata Suruhanjaya Pencegahan Rasuah Malaysia (SPRM) diberi kelonggaran sepenuhnya untuk bertindak dan membuat siasatan sekiranya mempunyai bukti. Kerajaan perpaduan tidak akan mempertahankan mana-mana Jemaah Menteri yang melakukan kesalahan dan terbukti memunggah kekayaan negara.Pihak penguat kuasa juga diminta supaya tegas dan tidak pilih kasih terhadap mana-mana pihak sama ada pihak kerajaan mahupun pembangkang."Saya bagi arahan yang jelas, saya tidak mahu ada sikap menutup kes atau memilih dalam soal siasatan. Tetapi seperti mana kita lihat umpamanya yang berlaku ialah beberapa langkah untuk terus menyiasat, jadi terus ada tuduhan seolah-olah ini dendam."Kalau kita tidak buat apa-apa, kata ini bukan tadbir urus yang baik, mengapa mahu menutup kes rasuah yang besar. Apabila kita ambil tindakan dia kata ini politik untuk menekan mana-mana pihak," katanya.

Beliau berkata demikian dalam Program Bual Bicara Naratif Khas bersama Perdana Menteri di Angkasapuri.Mengulas lanjut, Anwar berkata mana-mana pihak yang bersih dan tidak terlibat dalam sebarang salah laku rasuah tidak perlu bimbang.Ujarnya, kerajaan perpaduan pimpinan beliau tidak akan bertindak zalim menggunakan kuasa untuk menekan musuh tanpa fakta dan bukti yang nyata.


Laluan Batang Kali-Genting Highlands dibuka semula esok

KUALA LUMPUR, 5 Januari- Laluan Batang Kali-Genting Highlands Seksyen 14, Hulu Selangor, yang ditutup sejak 16 Disember lepas ekoran tragedi tanah runtuh akan dibuka semula pada pukul 5.00 petang esok dengan kawalan pihak berkuasa.Jabatan Kerja Raya (JKR) dalam kenyataan hari ini memaklumkan laluan sementara akan dibuka satu lorong sahaja dan terhad kepada pekerja di kawasan Genting Highlands yang mempunyai surat pengesahan majikan selain kenderaan kelas 1 (motokar, teksi dan kenderaan pelbagai guna) serta kenderaan kelas 6 (motosikal dan skuter).Menurut JKR, pengguna yang menggunakan laluan tersebut tidak dibenarkan berhenti di kawasan kejadian tanah runtuh."Pengguna hendaklah berhati-hati ketika melalui laluan tersebut dan sila patuhi arahan papan tanda yang telah disediakan kerana kerja-kerja pemantauan cerun masih berjalan," menurut kenyataan itu.

JKR turut menyarankan pengguna jalan raya untuk menggunakan laluan alternatif iaitu laluan Ulu Yam-Batu Caves dan laluan Kuala Lumpur-Ipoh bagi mengurangkan risiko kesesakan.Orang awam boleh menghubungi JKR Hulu Selangor di talian 03-60641046, 03-60641146, 03-60641058 dan 03-60641073 untuk sebarang pertanyaan.


LGBT, sekular, komunis tidak mungkin diiktiraf dalam Kerajaan Perpaduan - Anwar

KUALA LUMPUR, 6 Januari- Perdana Menteri, Datuk Seri Anwar Ibrahim memberi jaminan bahawa golongan LGBT (lesbian, gay, biseksual dan transgender), konsep negara sekular dan ideologi komunis tidak mungkin diiktiraf dalam Kerajaan Perpaduan.

Bercakap dalam program Naratif Khas bersama Perdana Menteri di Radio Televisyen Malaysia (RTM) malam ini, Anwar berkata perkara itu hanya dibangkitkan oleh pihak tertentu yang cuba menyebarkan perkara tidak benar.

“Kadang orang politik ini dia kata umpama kalau Anwar jadi perdana menteri maka habis Islam dan sekular akan bertapak, LGBT disahkan, orang komunis bertapak.

“Ini igauan siang hari. Tentunya tidak berlaku dan insya-Allah di bawah kuasa pentadbiran saya perkara ini tidak mungkin berlaku,” katanya.

Beliau berkata demikian ketika ditanya dakwaan yang menyifatkan Anwar sebagai pemimpin yang menjalankan pemerintahan berbentuk diktator.

Menjawab dakwaan bahawa perjanjian persefahaman kerja sama antara Pakatan Harapan (PH) dengan gabungan parti yang menyokong pembentukan Kerajaan Perpaduan diadakan kerana pentadbirannya tidak kukuh, Anwar berkata ia dilakukan kerana majoriti yang diperoleh pada waktu itu terlalu kecil.Bagaimanapun bagi membuktikan sokongan, Anwar berkata beliau sendiri membawa Usul Undi Percaya pada Mesyuarat Pertama Penggal Pertama Parlimen ke-15 yang lepas, selepas dicabar oleh pembangkang yang mempersoalkan keabsahannya.

“Usul (Undi) Percaya ini dicabar oleh pihak pembangkang. Dia kata Anwar tidak ada dokongan, buktikan dan dalam sistem demokrasi, cara yang terbaik membuktikan kekuatan adalah undi percaya atau undi tidak percaya yang mana itu tidak diusulkan.

“Maka saya kemukakan ini dan Alhamdulillah kita dapat dokongan kuat. Jadi soal kata saya diktator itu di mana? Apakah saya melanggar hukum?,” katanya.

Pada hari pertama persidangan itu, keabsahan Anwar sebagai Perdana Menteri ke-10 dibuktikan apabila Usul Undi Percaya yang dibawa oleh Timbalan Perdana Menteri Datuk Seri Fadillah Yusof, diluluskan dengan undian suara, yang berkesudahan lebih suara bersetuju.

Ditanya mengenai tindakan saman yang diambilnya terhadap beberapa individu, Anwar berkata perkara itu dilakukan kerana tuduhan yang dikeluarkan mereka menyentuh kewibawaan beliau sebagai pemimpin.

“Ribuan tuduhan dibuat, fitnah dilemparkan dan puluhan tahun ini saya dah terima, tetapi kalau saya rasa agak terlanjur, melebih dan melibatkan soal kewibawaan dan kredibiliti saya sebagai pemimpin, maka harus diajar bahawa kebebasan ini bukan kebebasan untuk fitnah.

“Apatah lagi kalau kita pakai payung agama, kemudian kita fitnah, kita buat qazaf, saya minta tok guru mereka, ustaz mereka ajar mereka dahulu sebelum ajar orang-orang lain,” katanya.

Sejak mengangkat sumpah sebagai Perdana Menteri pada 24 Nov 2022, Anwar telah menyaman beberapa individu termasuk Pengerusi Perikatan Nasional Tan Sri Muhyiddin Yassin, kerana mendakwa pemimpin itu memfitnah dan membuat tuduhan palsu terhadapnya. -BERNAMA

(Anwar Ibrahim (kanan) dalam Program Bual Bicara Naratif Khas bersama Perdana Menteridi Angkasapuri/BERNAMA)


KKM perkukuh kesiapsiagaan hadapi subvarian baharu Omicron

PUTRAJAYA, 6 Januari- Kementerian Kesihatan Malaysia (KKM) terus memperkukuh kesiapsiagaan bagi berhadapan kemunculan subvarian Omicron yang baharu.Menurut Menteri Kesihatan, Dr Zaliha Mustafa, beberapa langkah telah diambil berdasarkan pengalaman berhadapan varian Delta sebelum ini.Ia termasuklah menilai secara dekat perkembangan mutakhir, mengukuhkan aktiviti pengawasan di pintu masuk utama dan saringan terhadap pengunjung yang bergejala selain melakukan penilaian strategi kawalan dan pencegahan berdasarkan data saintifik."Matlamat pendekatan ini adalah untuk mengawal risiko jangkitan COVID-19 dan melindungi sistem kesihatan awam negara di samping mempercepat proses pemulihan sosioekonomi negara.""Bagi mereka yang berisiko dan mempunyai penyakit-penyakit komorbid, sangat digalakkan mengambil suntikan COVID-19 tambahan bagi meningkatkan tahap imuniti terhadap jangkitan," kata Zaliha di Majlis Amanat Tahun Baharu 2023 KKM di sini.Selain itu, beliau turut menggalakkan pemakaian pelitup muka di tempat awam sebagai langkah pencegahan.

(Dr Zaliha pada Majlis Amanat Tahun Baharu 2023 KKM)


KUALA LUMPUR, 6 Januari- Agensi Nuklear Malaysia menyumbang kepakaran dalam teknologi Radar Penembusan Tanah (GPR) bagi mengesan objek bawah tanah menggunakan isyarat elektromagnetik di tapak insiden tanah runtuh di Batang Kali, Selangor.Pengurus Pusat Pengurusan Penyelidikan Agensi Nuklear Malaysia, Dr. Rasif Mohd Zain berkata GPR merupakan salah satu kaedah Ujian Tanpa Musnah (NDT) yang menggunakan gelombang elektromagnet untuk mengesan isyarat yang dipantulkan dari struktur subpermukaan."Kita membuat pencarian ataupun imbasan di atas permukaan di sektor yang diberikan. Jadi kita imbas dari setiap inci tanah tersebut kita akan imbas secara dalam talian dari segi data yang kita dapat dari kawasan tersebut."Kita akan buat lebih perincian dari kedudukan x, y dan z untuk pastikan yang ditemukan; pokok, kereta, kalau hanya tanah sahaja yang tertimbus kita akan dapat satu data sahaja. Tapi bila ada objek pantulan daripada gelombang tersebut kita kan dapat kenal pasti apa objek tersebut," kata Rasif."Ini merupakan salah satu teknologi yang boleh mempercepat proses apabila berlaku sesuatu tragedi, teknologi ini kita boleh bawa masuk dan membuat imbasan di kawasan tersebut untuk kenal pasti kawasan yang terdapat mangsa atau objek lain yang tertimbus," katanya selepas menjadi tetamu rancangan Selamat Pagi Malaysia di Angkasapuri. Menurut beliau, menerusi teknologi itu pakar GPR dapat mengumpul data secara masa nyata dan menghasilkan data dengan resolusi yang sangat tinggi dalam masa yang singkat.

(Dr. Rasif berkata Agensi Nuklear Malaysia guna teknologi GPR bantu kesan mangsa tanah runtuh Batang Kali)


Sektor pertanian, agromakanan rugi RM111.95 juta akibat banjir

KOTA BHARU, 5 Januari- Sektor pertanian dan agromakanan mengalami kerosakan dan kerugian berjumlah RM111.95 juta akibat bencana monsun timur laut (MTL) yang berlaku bulan lepas.Menteri Pertanian dan Keterjaminan Makanan (MAFS), Mohamad Sabu berkata, laporan Pusat Pengurusan Bencana MAFS merekodkan kerosakan dan kerugian itu meliputi sekitar 24,700 hektar kawasan pertanian.Beliau berkata kerosakan dan kerugian itu melibatkan 12,000 orang petani, penternak serta pengusaha agromakanan di seluruh negara.“Bagi meringankan beban ditanggung, program MAFS Prihatin menyediakan 6,700 kit sedia untuk dimasak, 3,000 kit sedia untuk dimakan dan 1,000 kit kebersihan kepada komuniti angromakanan yang terjejas.“Sumbangan tersebut melibatkan peruntukan RM1 juta sebagai menyantuni komuniti agromakanan yang terjejas akibat bencana di seluruh negara,” katanya selepas menyempurnakan Majlis Penyerahan Kit Bantuan Banjir kepada 350 warga MAFS Kelantan, di sini, hari ini.

(Menteri Pertanian dan Keterjaminan Makanan (MAFS), Mohamad Sabu / FOTO BERNAMA)

Turut hadir Ketua Setiausaha MAFS, Datuk Haslina Abdul Hamid.Bagaimanapun, Mohamad berkata bekalan makanan negara masih terjamin.


Domain pertahanan ATM akan terus diperkasa - Mohamad Hasan

KUALA LUMPUR, 5 Januari- Kementerian Pertahanan akan terus memperkasa kesiapsiagaan domain pertahanan tentera darat, laut dan udara dalam memastikan keselamatan siber serta elektromagnetik dipertingkat.Menterinya, Datuk Seri Mohamad Hasan berkata ini kerana ancaman dalam domain siber kini dilihat semakin meningkat dan jika dibiarkan, berisiko memporak-perandakan pertahanan negara."Oleh yang demikian, Panglima Angkatan Tentera Malaysia (Jeneral Tan Sri Affendi Buang) ada mencadangkan agar satu cabang baharu ditubuhkan bagi mempertahan domain siber dan elektromagnetik negara kita.

(Menteri Pertahanan, Datuk Seri Mohamad Hasan / FOTO BERNAMA)

“Saya cadangkan supaya ia perlu dijayakan segera sebagai antara strategi pertahanan negara yang baharu,” katanya dalam ucapan sempena Majlis Amanat Menteri Pertahanan 2023 di Wisma Pertahanan, di sini, hari ini.


Transformasi dan penjenamaan TVET menerusi suntikan sinergi baharu

KUALA LUMPUR, 5 Januari - Kementerian Sumber Manusia (KSM) komited melaksanakan transformasi dan penjenamaan Program Pendidikan dan Latihan Teknikal dan Voksional (TVET) secara holistik.Menterinya, V. Sivakumar berkata, pelaksanaannya menerusi suntikan sinergi-sinergi baharu bagi memadam stigma negatif terhadap TVET.Menurut kenyataannya, ia mampu membawa paradigma baharu TVET yang berpotensi menawarkan peluang kerjaya berpendapatan tinggi pada masa akan datang.

"Ini sejajar tanggungjawab KSM selaku Sekretariat Majlis TVET Negara sebaik fungsinya diserahkan kepada kementerian itu 7 Disember tahun lalu," kata Sivakumar. Menurut Sivakumar, kepelbagaian program TVET dan kemudahan akses yang ditawarkan wadah terbaik untuk meningkatkan pengetahuan dan kemahiran secara berterusan.Malah menjadi solusi melahirkan modal insan tempatan mahir dan pelengkap persiapan negara berhadapan transisi populasi menua.


Siri rundingan terdahulu berkaitan MA63 diteruskan di peringkat pegawai

PUTRAJAYA, 5 Januari- Kerajaan memutuskan supaya siri rundingan terdahulu berkaitan Perjanjian Malaysia 1963 (MA63) diteruskan di peringkat pegawai untuk tindakan kementerian dan agensi.Timbalan Perdana Menteri, Datuk Seri Fadillah Yusof berkata ia seterusnya akan dibawa kepada Majlis Tindakan Pelaksanaan MA63 (MTPMA63) atau Mesyuarat Jemaah Menteri untuk dimuktamadkan.Menurut beliau Kabinet juga sudah meluluskan langkah untuk memperkasakan Platform Perundingan Tertinggi sebagai Platform Agenda Tindakan Pelaksanaan Majlis Khas MA63 (MKMA63) menerusi MTPMA63.Ia akan dipengerusikan Perdana Menteri, Datuk Seri Anwar Ibrahim serta melibatkan Premier Sarawak, Tan Sri Abang Johari Abang Openg dan Ketua Menteri Sabah, Datuk Seri Hajiji Noor.Mesyuarat pertama dijadualkan pada bulan depan di Kuching bersempena lawatan rasmi pertama Perdana Menteri ke-10 ke Sarawak.Manakala bagi Jawatankuasa Teknikal MA63 yang dipengerusikan beliau sendiri akan melihat dan meneruskan perbincangan dengan semua agensi serta memuktamadkan semua perkara yang belum diputuskan untuk dibawa kepada MTPMA63.

(Datuk Seri Fadillah berkata siri rundingan terdahulu berkaitan MA63 diteruskan di peringkat pegawai)

"Antara perkara yang sudah dimuktamadkan ialah proses penyerahan kuasa kawal selia gas kepada kerajaan negeri Sabah yang sudah diperkenankan Yang di-Pertuan Agong pada 27 Disember tahun lalu," menurutnya dalam kenyataan.Selain itu, kabinet juga bersetuju menambah baik peruntukan dalam Perkara 112D Perlembagaan Persekutuan melibatkan Pemberian Khas kepada Sabah dan Sarawak.Secara prinsipnya, Jemaah Menteri bersetuju mempertimbangkan penambahbaikan Pemberian Khas sedia ada.Jemaah Menteri juga bersetuju mengiktiraf agensi teknikal di Sabah dan Sarawak dengan Jabatan Kerja Raya di kedua-dua negeri tersebut diiktiraf sebgai Jabatan Teknik. Dengan pengiktirafan itu, JKR Sabah dan Sarawak diberi kuasa mentadbir urus projek-projek pembangunan persekutuan pada kadar sehingga RM50 juta.


Projek memantapkan infra rakyat di Sarawak, Sabah diteruskan

PUTRAJAYA, 5 Januari- Kerajaan perpaduan komited untuk terus memantapkan infra rakyat di Sarawak dan Sabah, kata Timbalan Perdana Menteri, Datuk Seri Fadillah Yusof dalam satu kenyataan.Usaha itu dilakukan dengan meneruskan Projek Lebuhraya Pan Borneo Sarawak dan Sabah yang merupakan inisiatif Kerajaan Persekutuan untuk menambah baik jaringan infrastruktur jalan persekutuan di kedua-dua negeri secara berperingkat."Projek Pan Borneo Sarawak kini sudah 91% siap, manakala projek Pan Borneo Sabah sudah 73% siap."Selain itu, kerajaan juga komited untuk meneruskan Projek Sarawak-Sabah LinkRoad (SSLR) yang terbahagi kepada dua fasa," menurut kenyataan itu.SSLR Fasa 1 yang melibatkan kawasan Lawas-Persimpangan Long Lopeng kini sudah 10% siap dan SSLR Fasa 2 serta Lebuhraya Trans Borneo yang melibatkan Miri-Limbang-Lawas.Ujarnya, projek Lebuhraya Trans Borneo akan dimulakan sebaik Kementerian Kerja Raya selesai melantik kontraktor yang dijangka dimuktamadkan pada 2024.

(Projek Pan Borneo Sarawak kini sudah 91% siap, manakala projek Pan Borneo Sabah sudah 73% siap)


Malaysia-Indonesia bincang pertingkat sektor perburuhan

(Menteri Sumber Manusia V. Sivakumar menerima kunjungan hormat daripada Duta Besar Republik Indonesia ke Malaysia, Hermono, di pejabat beliau pada petang Rabu/FOTO Facebook Kementerian Sumber Manusia)

PUTRAJAYA, 4 Januari - Mempertingkatkan kerjasama sektor perburuhan di antara Malaysia dan Indonesia antara menjadi agenda di peringkat tertinggi lawatan rasmi Perdana Menteri Datuk Seri Anwar Ibrahim ke Jakarta pada 8 dan 9 Januari ini.Menteri Sumber Manusia V Sivakumar berkata perkara itu dibincangkan bersama Duta Besar Indonesia di Malaysia Hermono ketika kunjungan hormat Hermono di Kementerian Sumber Manusia (KSM) di sini, hari ini.KSM melalui kenyataan memaklumkan perbincangan itu khususnya dalam memberikan perlindungan kepada pekerja warga Indonesia di Malaysia."Lawatan rasmi Perdana Menteri ke Republik Indonesia kelak diharap akan memperkukuh kerjasama sedia ada antara kedua negara dalam pelbagai bidang khususnya sektor perburuhan."Malaysia telah mengambil langkah untuk melindungi kebajikan pekerja warga asing di negara ini termasuk pekerja warga Indonesia," menurut kenyataan itu pada Rabu.Malaysia dan Indonesia telah menjalin hubungan perburuhan menerusi dua Memorandum Persefahaman (MoU) yang melibatkan pengambilan pekerja warga Indonesia bagi sektor formal dan sektor pekerja domestik.MoU bagi sektor formal telah dimeterai oleh kedua negara pada 10 Mei 2004, manakala bagi sektor pekerja domestik pula dimeterai pada 1 April 2022.

Malaysia merekodkan seramai 376, 256 pekerja warga Indonesia bekerja di negara ini setakat 30 November 2022.Menurut KSM, kedua-dua negara telah menggunakan platform Mesyuarat Jawatankuasa Kerja untuk membincangkan isu mengenai pembantu domestik Indonesia (PDI) secara berkala yang mana mesyuarat akan datang dijangka diadakan di Indonesia Februari depan.Tambahnya, Malaysia komited untuk melaksanakan One Channel System (OCS) sebagai platform tunggal bagi kemasukan pekerja domestik Indonesia ke negara ini bagi mengelakkan kemasukan melalui saluran lain yang boleh menjurus kepada pekerja tersebut menjadi mangsa ekploitasi buruh."Lawatan rasmi Perdana Menteri ke Republik Indonesia pada bulan Januari ini kelak diharap akan memperkukuhkan kerjasama sedia ada di antara kedua negara dalam pelbagai bidang khususnya sektor perburuhan," menurut KSM.


Pemberian geran khas kepada Sabah dan Sarawak perlu dikaji setiap lima tahun- PM

PUTRAJAYA, 4 Januari- Jumlah peruntukan bagi geran khas kepada Sabah dan Sarawak mengikut Perkara 112D Perlembagaan Persekutuan harus dikaji setiap lima tahun agar jumlahnya meningkat pada kadar yang munasabah.Pemberian geran khas tahunan kepada kedua-dua negeri itu belum pernah disemak sejak 1969.Perdana Menteri berkata, Kerajaan Persekutuan akan memastikan terdapat peningkatan jumlah munasabah terhadap geran berkenaan, dan ia adalah berbeza dengan pemberian geran mengikut bilangan penduduk (capitation grant) atau geran Sistem Maklumat Rekod Jalan Raya Malaysia (MARRIS). "Dalam Perjanjian Malaysia 1963 (MA63) ada peruntukan khas 112D yang menetapkan peruntukan munasabah kepada Sarawak dan Sabah yang mula diberi RM16 juta dan RM26 juta, dan harus dikaji setiap lima tahun, tetapi hal ini tidak berlaku," katanya dalam sidang media selepas mempengerusikan Mesyuarat Kabinet di Bangunan Perdana Putra.Sehubungan itu, Perdana Menteri berkata Kerajaan Persekutuan akan menghidupkan semakan jumlah geran itu dan berharap ia dapat dimuktamadkan dalam pertemuan bersama Premier Sarawak Tan Sri Abang Johari Tun Openg dan Ketua Menteri Sabah Datuk Seri Hajiji Noor di Kuching akhir bulan ini. Perdana Menteri turut memaklumkan, Kementerian Kewangan bersetuju menyerahkan hampir sepenuhnya kuasa meluluskan projek-projek bernilai bawah RM50 juta di Sabah dan Sarawak kepada kerajaan negeri berkenaan.Tindakan itu dibuat mengambil kira penangguhan beberapa projek disebabkan kerenah birokasi.Jelas Datuk Seri Anwar, peraturan sedia ada telah menyukarkan pelaksanaan projek kerana ia perlu dirujuk ke Putrajaya terlebih dahulu. Mengenai Projek Lebuhraya Pan Borneo di Sabah yang banyak tertangguh Perdana Menteri memaklumkan kerajaan bersetuju meluluskan peruntukan tambahan.Perincian mengenainya akan diumum Menteri Kerjaya Raya.

(Sidang media pasca Mesyuarat Kabinet di Putrajaya)


Kawalan keselamatan ketat di pintu masuk negara, lindungi kesihatan rakyat- PM

PUTRAJAYA, 4 Januari- Kawalan keselamatan di pintu masuk negara akan diperketat bagi meminimumkan risiko penularan COVID-19 seterusnya melindungi kesihatan rakyat.Ini termasuk menjalankan pemeriksaan suhu badan.Perdana Menteri berkata, syarat itu perlu dipatuhi setiap pelancong dan pengembara dari seluruh dunia, bukan hanya individu dari China meskipun kes jangkitan COVID-19 di republik itu melonjak drastik.“Kalau kita lihat umpamanya kadar jangkitan (COVID-19) di China yang diuar-uarkan, ia tinggi dan kita juga tahu kadar kematian di Amerika Syarikat akibat COVID-19 juga tinggi, dan begitu juga beberapa negara lain.“Jadi kita ambil tindakan untuk menyelamatkan rakyat kita, sesiapa sahaja yang masuk (ke Malaysia) harus dipantau dan dikenakan syarat yang sama,”Namun, katanya Malaysia tidak mendiskriminasi mana-mana negara dalam menjalankan pemeriksaan COVID-19 terhadap pelancong yang tiba di negara ini, tetapi hanya mahu memastikan kesihatan rakyat menjadi keutamaan.


Anwar terima panggilan daripada PM Pakistan

KUALA LUMPUR, 4 Januari- Perdana Menteri Datuk Seri Anwar Ibrahim hari ini menerima panggilan telefon daripada Perdana Menteri Pakistan Shehbaz Sharif.Menerusi satu hantaran di laman Facebook, Datuk Seri Anwar berkata beliau dan Shehbaz memperbaharui komitmen untuk meneroka potensi kerjasama baharu antara Malaysia dan Pakistan dalam pelbagai lapangan termasuk perdagangan dan pelaburan, pendidikan, pertahanan, kebudayaan serta hubungan antara rakyat. "Saya turut menzahirkan kesediaan supaya Malaysia meningkatkan hubungan dua hala ke tahap yang lebih tinggi dengan Pakistan termasuk menerusi mekanisme Mesyuarat Suruhanjaya Bersama," katanya.Ujarnya,Malaysia dan Pakistan terus memperkukuh kerjasama dua hala sejak peningkatan tahap hubungan antara kedua-dua negara kepada Perkongsian Strategik pada 2019. Pakistan merupakan rakan dagang penting di Asia Selatan dengan nilai dagang dua hala mencecah AS$1.42 bilion pada tahun 2021.Datuk Seri Anwar turut memuat naik video perbualan telefon itu di hantaran sama yang menyaksikan Shehbaz mengucapkan tahniah atas pelantikannya sebagai Perdana Menteri selepas Pilihan Raya Umum ke-15.Shehbaz turut menyatakan keyakinannya terhadap kepimpinan Datuk Seri Anwar.Sementara itu, Shehbaz juga mengucapkan terima kasih kepada kerajaan dan rakyat Malaysia kerana membantu rakyat Pakistan yang terkesan dengan banjir yang melanda negara itu baru-baru ini."Keutamaan kita adalah hubungan bersejarah antara Malaysia dan Pakistan yang telah lama terjalin, ia bukan sahaja terhad kepada perdagangan dua hala semasa tetapi juga daripada segi budaya, fahaman Islam dan falsafah yang telah banyak memanfaatkan kita," kata Datuk Seri Anwar.

(Datuk Seri Anwar menjawab panggilan telefon Perdana Menteri Pakistan, Shehbaz Sharif)


Sasaran keciciran sifar KPM perlu komitmen bersepadu

KUALA LUMPUR, 2 Januari- Usaha berterusan perlu melibatkan pelbagai pihak bagi memastikan matlamat Kementerian Pendidikan agar tiada anak dalam usia persekolahan di negara ini tidak bersekolah, tercapai.

Bagi individu yang dekat dengan sektor pendidikan, mereka berpandangan usaha KPM itu memerlukan gandingan bersepadu bermula daripada ibu bapa hingga komuniti agar sasaran keciciran sifar berjaya direalisasikan.

"Yang paling penting ialah ibu bapa sendiri untuk memastikan anak-anak mereka perlu dihantar ke sekolah. Selain daripada itu peranan pengetua dan guru besar. Seharusnya pengetua dan guru besar bekerjasama dengan pemimpin tempatan.

"Terutamanya ketua kampung ataupun pemimpin-pemimpin lain untuk mengetahui bahawa sama ada terdapat bilangan anak-anak yang usia persekolahan tetapi tidak bersekolah di kawasan mereka," ujar Pengerusi Jawatankuasa Pendidikan Islam Kebangsaan, Tan Sri Alimuddin Mohd Dom.

"Memastikan peruntukan-peruntukan yang banyak disalurkan itu sampai kepada pelajar-pelajar ini. Kadang-kadang banyak orang merungut tidak sampai, terutama di kawasan-kawasan pedalaman, hak-hak mereka pastikan sampai kepada mereka dan ada pihak-pihak pengawasan dan juga kemudahan-kemudahan sebagaimana yang dinikmati rakan mereka yang berkemampuan terutama sekali pencapaian internetnya, dari segi kemudahan perantinya," kata Naib Presiden Persatuan Pesara Perkhidmatan Pendidikan Malaysia, Datuk Mohd Sabri Mohd Arshad kepada RTM di sini.

(Usaha berterusan perlu dilakukan pelbagai pihak bagi memastikan fokus Kementerian Pendidikan demi memastikan tiada murid tidak bersekolah di negara ini tercapai)


Amanat dari mimbar masjid, mesej ditujukan kepada semua lapisan kaum dan agama - PM

PUTRAJAYA, 1 Januari- Meskipun sambutan ambang tahun baharu diterjemah menerusi munajat di masjid, mesejnya tidak hanya semata ditujukan kepada umat Islam sahaja.  Perdana Menteri, Datuk Seri Anwar Ibrahim dalam amanat tahun baharu menegaskan, perutusan yang disampaikan dari Masjid Putra itu bersifat terbuka untuk semua rakyat tidak mengira agama dan kaum.  "Tanggungjawab negara Islam itu, menjamin keadilan bagi orang Islam dan bukan Islam dan ini harus menjadi mesej kita yang jelas."Apa lagi apabila masyarakat bukan Islam di negara kita ini adalah warganegara yang harus dipelihara, dipertahankan hak mereka sama ada dalam bentuk ibadat atau bahasa dan budaya mereka."Ini jaminan harus diberikan tanpa merasa sedikit tebas, tidak akan menghakis peranan Islam sebagai tonggak," katanya.Beliau berkata demikian ketika menyampaikan perutusan Tahun Baharu 2023 di Masjid Putra, di sini, pada Sabtu.

(Datuk Seri Anwar Ibrahim ketika menyampaikan perutusan Tahun Baharu 2023 di Masjid Putra, Putrajaya, pada Sabtu)

Tambah Anwar, demi memperkukuh agama Islam, acara pengimarahan masjid dan dakwah dalam kalangan anak muda akan diperhebat.Dalam perutusannya, beliau turut menegaskan, tidak akan berkompromi dengan mana-mana pihak yang mengambil kesempatan memunggah kekayaan tanah air.  Malah, tidak mahu kepincangan politik berlarutan demi kestabilan negara.  Terdahulu, Perdana Menteri tiba di Masjid Putra kira-kira pukul 6.20 petang turut solat maghrib dan isyak berjemaah dengan kira-kira 2,000 jemaah di Dewan Solat Utama Masjid Putra.


Munajat Ambang Tahun Baharu 2023, sambutan penuh hikmah

PUTRAJAYA, 31 Disember- Program Munajat Ambang Tahun Baharu 2023 bersama Perdana Menteri, Datuk Seri Anwar Ibrahim mendapat sambutan yang begitu menggalakkan.  Meskipun sambutan Ambang Tahun Baharu yang lazimnya diraikan di Dataran Merdeka telah dibatalkan, ia tidak menghalang masyarakat daripada meraikannya secara penuh hikmah.  Penganjuran program munajat oleh Jabatan Kemajuan Islam Malaysia (JAKIM) ini telah dihadiri hampir 10,000 pengunjung.  "Bagi saya untuk sambutan tahun baharu untuk tahun ini dia ada perbezaan dia ada kelainan dia daripada tahun-tahun sebelum ni. Saya rasa lebih tenang bersyukur dengan apa yang kita dah peroleh sepanjang tahun ni dengan macam-macam cabaran kita dah hadapi semua. Jadi dengan sambutan yang lebih tenang lebih penuh dengan kerohanian ni banyak membentuk diri kita. Kita lebih bersyukur dengan apa yang kita sudah capai selama ini," ujar pengunjung, Norani Faruzah Mazlan.  "Untuk ambang tahun baharu ini memang dari segi kerohanian, sambutan tahun baharu sekarang ni lebih kepada kerohanianlah dan bagi saya itu merupakan satu impak yang baguslah kepada kesedaran. Memberi kesedaran kepada semua rakyat Malaysia insya-Allah dan semoga ini kita dapat kekalkan untuk tahun tahun akan datang," luah seorang lagi pengunjung, Saifullah Surati.  "Tahun ini sambutan tahun baharu kita lebih berbezalah daripada tahun sebelum ini. Tambah pula kita baru lagi pulih daripada keadaan, masih lagi dalam peringkat pemulihan daripada kes COVID jadi bertepatan dengan ini jadi kita sesuailah dengan suasana sekarang ni kita lebih kepada berbentuk kerohanian," kata pengunjung, Mustafa Mansar. Program Munajat Ambang Tahun Baharu 2023 bermula pada 6.30 petang dengan aktiviti makan malam diikuti solat Maghrib berjemaah, solat hajat, bacaan Yasin dan doa selamat.  Perdana Menteri, Datuk Seri Anwar Ibrahim turut menyampaikan amanat khas yang disiarkan secara langsung menerusi TV1.

(Datuk Seri Anwar berkata demikian ketika menyampaikan amanat pada program Munajat Ambang Tahun Baharu 2023 yang disiarkan secara langsung menerusi TV1)


Selamat tahun baharu 2023, semoga perpaduan dan keharmonian terus berkekalan

(Baginda berdua berharap negara dilimpahi keberkatan dan dilindungi daripada sebarang bentuk musibah serta dikurniakan kemakmuran, perpaduan dan keharmonian yang berkekalan)

KUALA LUMPUR, 31 Disember- Yang di-Pertuan Agong Al-Sultan Abdullah Ri'ayatuddin Al-Mustafa Billah Shah dan Raja Permaisuri Agong Tunku Hajah Azizah Aminah Maimunah Iskandariah menzahirkan ucapan selamat tahun baharu 2023 kepada seluruh rakyat.Seri Paduka Baginda berdua menerusi poster yang dimuat naik di Facebook Istana Negara, mendoakan kesejahteraan seluruh rakyat dan negara semoga perpaduan dan keharmonian terus berkekalan.Baginda berdua berharap negara dilimpahi keberkatan dan dilindungi daripada sebarang bentuk musibah serta dikurniakan kemakmuran, perpaduan dan keharmonian yang berkekalan.Tahun baharu kali ini disambut dengan solat hajat dan doa selamat berikutan musibah bencana alam.


Uji sampel air kumbahan pesawat China, strategi cegah COVID-19

KUALA LUMPUR, 30 Disember- Semua pengembara dari luar negara termasuk China, perlu jalani saringan demam di pintu masuk antarabangsa.

Pada masa yang sama, pengambilan sampel air kumbahan pesawat dari China dilaksanakan sebagai antara empat strategi mencegah penularan COVID-19 di Malaysia.Menteri Kesihatan, Dr Zaliha Mustafa berkata sampel itu akan dihantar ke Makmal Kesihatan Awam Kebangsaan untuk ujian rantai polimerase (PCR) dan seterusnya dihantar untuk penjujukan genom sekiranya dikesan positif COVID-19.

(Semua pengembara dari luar negara termasuk China, perlu jalani saringan demam di pintu masuk antarabangsa)

"Bagi pengembara yang dikesan demam, bergejala atau rujukan kendiri mereka pula akan dirujuk ke pusat kuarantin atau pihak kesihatan untuk pemeriksaan semula", katanya menerusi satu kenyataan."Sekiranya disyaki COVID-19, ujian pengesanannya akan dijalankan.China mengumumkan kelonggaran protokol COVID-19 mulai 8 Januari depan dan Suruhanjaya Kesihatan Kebangsaan negara itu memaklumkan Beijing tidak akan mengenakan kuarantin ke atas pengembara yang memasuki negara itu.Keputusan dibuat ketika China berdepan peningkatan jangkitan yang membimbangkan, sementara jumlah kematian dilaporkan turut meningkat.


Skim Harga Maksimum Musim Perayaan Krismas, hanya satu tindakan undang-undang diambil

KUALA LUMPUR, 30 Disember- Sebanyak 3,255 premis perniagaan diperiksa sepanjang pelaksanaan Skim Harga Maksimum Musim Perayaan Krismas (SHMMP) 2022 bermula 23 hingga 27 Disember lalu.Menteri Perdagangan Dalam Negeri dan Kos Sara Hidup (KPDN), Datuk Seri Salahuddin Ayub memaklumkan daripada jumlah itu, sebanyak 58 pemeriksaan dilakukan terhadap premis borong dan 3,197 pemeriksaan dilakukan ke atas premis runcit di seluruh negara.

(Menteri Perdagangan Dalam Negeri dan Kos Sara Hidup, Datuk Seri Salahuddin Ayub)

Sepanjang tempoh pelaksanaan skim itu, hanya satu tindakan undang-undang diambil terhadap peniaga yang didapati gagal menggunakan tanda harga khas merah jambu. Beliau menerusi satu kenyataan memaklumkan, KPDN juga tidak menerima sebarang aduan berkaitan pelaksanaan Skim Harga Maksimum Musim Perayaan Krismas."Sebanyak 11 jenis barangan harga terkawal berserta harga maksimum diwartakan bagi pelaksanaan itu."Bagi membolehkan penguatkuasaan dilaksanakan dengan lebih berkesan, pegawai penguatkuasa KPDN membuat pemantauan di pasar awam, pasaraya dan premis perniagaan yang menjadi tumpuan pengguna untuk membeli-belah", katanya.Berdasarkan pemantauan KPDN dan maklum balas orang ramai, pelaksanaan skim berkenaan berjalan dengan baik dan lancar serta tiada kenaikan harga dikesan selepas ia berakhir.

“Jalinan kerjasama serta penambahbaikan yang dibuat dengan Kementerian Pertanian dan Keterjaminan Makanan bersama agensi di bawahnya termasuk pihak berkuasa tempatan, pengeluar, pemborong, peruncit, dan pengguna sepanjang pelaksanaan SHMMP Krismas 2022 merupakan punca kejayaan skim ini,” katanya.


Sultan Johor berkenan terima menghadap Perdana Menteri di Istana Bukit Serene

JOHOR BAHRU, 30 Disember- Sultan Johor, Sultan Ibrahim Sultan Iskandar berkenan menerima menghadap Perdana Menteri, Datuk Seri Anwar Ibrahim di Istana Bukit Serene, Johor Bahru, Johor 10.30 pagi tadi.   Perdana Menteri ke-10 tiba di Lapangan Terbang Antarabangsa Senai, 9.55 pagi dan disambut Menteri Besar, Datuk Onn Hafiz Ghazi.  Ahli Parlimen Tambun itu kemudiannya terus ke istana Bukit Serene dan tiba pada 10.30 pagi seterusnya menghadap Sultan Johor.  Pertemuan berlangsung kira-kira satu jam 25 minit. Ia merupakan kunjungan hormat dan lawatan kerja pertama selepas beliau menjadi perdana menteri. Anwar kemudian ke Kampung Melayu Majidi, Johor Bahru bagi bertemu masyarakat sebelum menunaikan solat Jumaat di Masjid Kampung Melayu.  Kali terakhir Pengerusi Pakatan Harapan itu ke Johor adalah pada awal November lalu bersempena Pilihan Raya Umum ke-15.  Presiden PKR itu juga pernah mengadap Sultan Johor di Kuala Lumpur, tiga hari selepas dilantik menjadi perdana menteri.

(Kenderaan yang membawa Datuk Seri Anwar Ibrahim tiba di Istana Bukit Serene, Johor Bahru 10.30 pagi)


PM beramah mesra bersama penduduk Johor Bahru

JOHOR BAHRU, 30 Disember- Perdana Menteri, Datuk Seri Anwar Ibrahim meluangkan masa makan tengah hari di Murtabak Kampung Melayu, Johor Bahru sebelum menunaikan solat Jumaat.Turut hadir sama, Menteri Besar Johor, Datuk Onn Hafiz Ghazi, Ahli Parlimen Johor Bahru, Akmal Nasir dan Setiausaha Kerajaan Negeri,Tan Sri Azmi Rohani.Anwar meluangkan masa kira-kira 20 minit sebelum berangkat ke Masjid Kampung Melayu Majidee sambil beramah mesra dengan orang awam.

(Datuk Seri Anwar Ibrahim beramah mesra bersama penduduk Johor Bahru)

Beliau menunaikan solat Jumaat bersama kira-kira 2,000 orang jemaah.Khutbah dibacakan Imam Mahathir Abdan yang seterusnya memimpin solat Jumaat.Perdana menteri kemudian menurunkan tanda tangan pada plak perasmian masjid ini.Anwar pernah merasmikan Masjid Jamek Kampung Melayu Majidee, pada 21 April 1995 ketika menggalas tugas sebagai Timbalan Perdana Menteri

(Datuk Seri Anwar Ibrahim menurunkan tanda tangan pada plak perasmian Masjid Jamek Kampung Melayu Majidee)


Cadang tubuh institusi khas kanak-kanak

KUCHING, 29 Disember - Kabinet bersetuju secara prinsip untuk menubuhkan sebuah jabatan atau institusi khas untuk kanak-kanak bagi menjaga kebajikan serta kepentingan golongan itu.Menteri Pembangunan Wanita, Keluarga dan Masyarakat Datuk Seri Nancy Shukri berkata cadangan itu telah dikemukakan beliau semasa mesyuarat kabinet sebelum ini dan mendapat persetujuan Jemaah Menteri.Jelasnya buat masa ini kementeriannya sedang meneliti perkara itu sebelum membuat sebarang keputusan.“Buat masa ini memang kami sudah ada bahagian kanak-kanak di bawah Jabatan Kebajikan Masyarakat tetapi ini mungkin boleh kita perbaiki lagi.“Pegawai kami kini dalam proses melihat cadangan ini (jabatan atau institusi khas kanak-kanak) agar ia menjadi khusus dan supaya fokus lebih baik dapat diberikan,” katanya kepada pemberita selepas mengadakan lawatan ke pusat penjagaan ibu selepas bersalin Mamacare di sini.

(Nancy Shukri semasa mengadakan lawatanke pusat penjagaan ibu selepas bersalin Mamacare, di sini)

Semalam, Pesuruhjaya Suruhanjaya Hak Asasi Manusia Malaysia (SUHAKAM) Profesor Datuk Noor Aziah Mohd Awal dilaporkan berkata sebuah jabatan atau institusi khas kanak-kanak perlu ditubuhkan kerana institusi sedia ada ketika ini menumpukan kepada pelbagai peringkat umur dan tidak khusus.Sementara itu, diminta mengulas mengenai kes kematian kanak-kanak lelaki yang dipercayai menjadi mangsa dera di Batu Pahat, Johor pada Isnin lepas, Nancy berkata undang-undang lebih berat diperlukan bagi menangani kes dera di dalam negara.Katanya beliau terbuka dengan sebarang cadangan penambahbaikan undang-undang sedia ada daripada semua pihak termasuk badan bukan kerajaan (NGO). “Saya juga minta agar semua pihak termasuk NGO untuk melihat kepada lacuna in the law iaitu dalam undang-undang sedia ada yang boleh kita tambah baik,” katanya. - BERNAMA


JPS laksana 40 projek RTB, saliran di Kelantan dan Terengganu

TUMPAT, 29 Disember- Sebanyak 40 projek berkaitan rancangan tebatan banjir (RTB) serta saliran mesra alam sedang dan akan dilaksanakan Jabatan Pengairan dan Saliran (JPS) di Kelantan dan Terengganu.Menteri Sumber Asli, Alam Sekitar dan Perubahan Iklim Nik Nazmi Nik Ahmad berkata pelaksanaan projek RTB akan meningkatkan bilangan penduduk yang dilindungi daripada banjir.Beliau berkata terdapat dua projek utama RTB dalam pelaksanaan di Kelantan iaitu Projek Pembangunan Lembangan Sungai Bersepadu (PLSB) Sungai Kelantan yang sudah mencapai 87.74% status kemajuan fizikal dan dijangka siap pada 20 April 2023 dengan kos sebanyak RM456 juta."PLSB Sungai Golok fasa satu telah mencapai 71 peratus kemajuan fizikal dan dijangka siap sepenuhnya pada 13 Ogos 2024 manakala fasa dua pula. status terkini adalah di peringkat tender dan dijangka surat setuju terima kepada kontraktor dapat dikeluarkan pada Mac 2023."Fasa tiga pula akan dilaksanakan melalui peruntukan ‘off-budget’ dengan anggaran kos keseluruhan projek ini (PLSB sungai Golok) adalah sebanyak RM2.156 bilion," katanya.

Menteri Sumber Asli, Alam Sekitar dan Perubahan Iklim, Nik Nazmi Nik Ahmad  FOTO BERNAMA

Beliau berkata kepada pemberita selepas merasmikan Program Gerak Kerja Pasca Banjir di Sekolah Kebangsaan Bendang Pa’ Yong di sini, hari ini, yang turut dihadiri Ahli Parlimen Tumpat, Datuk Mumtaz Md Nawi.Nik Nazmi berkata pihaknya akan menyegerakan laporan berhubung PLSB untuk tindakan selanjutnya supaya projek terbabit dapat diteruskan segera.


Pemerkasaan pembangunan lestari luar bandar perlu inklusif - Ahmad Zahid

KUALA LUMPUR, 29 Disember- Kementerian Kemajuan Desa dan Wilayah akan memastikan empat aspek utama dalam memperkasa pembangunan lestari luar bandar yang lebih inklusif untuk diterap dan dilaksanakan bagi memastikan kesejahteraan masyarakat desa dan wilayah.Menterinya Datuk Seri Dr Ahmad Zahid Hamidi berkata empat aspek tersebut antara lain meliputi peningkatan tadbir urus atau tata kelola yang baik lagi efisien di peringkat kawasan setempat, daerah, dan wilayah dengan menghubungkan sektor swasta, masyarakat sivil dan agensi kerajaan yang strategik.Ahmad Zahid yang juga Timbalan Perdana Menteri berkata aspek lain ialah pembangunan sektor produktif yang merujuk kepada bidang pertanian, industri bukan pertanian, perlombongan, pelancongan, sumber alam semula jadi, pengurusan alam sekitar dan sebagainya."Pembangunan institusi dan keupayaan beberapa bidang tujahan termasuk bidang pendidikan, latihan, kesihatan, penyelidikan lanjutan, pemasaran, simpanan dan kredit, pengangkutan, alam sekitar dan sebagainya," katanya menerusi hantaran di laman Facebook beliau.

(Datuk Seri Dr Ahmad Zahid Hamidi)

Ahmad Zahid berkata kesemua naratif, definisi, preskripsi, deskripsi mengenai ciri pembangunan desa dan wilayah perlu dihalusi kerana ini akan mempengaruhi wacana dan naratif masyarakat desa.Beliau berkata penegasan ini penting untuk menyerlahkan kualiti inklusif yang merupakan bahagian daripada entiti masyarakat yang lebih besar yang perlu diberikan keutamaan berterusan oleh agensi, kementerian dan masyarakat.


Permaisuri Johor terima mengadap Raja Muda Perlis dan Raja Puan Muda Perlis

JOHOR BAHRU, 29 Disember- Permaisuri Johor, Raja Zarith Sofiah Sultan Idris Shah berkenan berangkat meraikan Raja Muda Perlis, Tuanku Syed Faizuddin Putra Ibni Tuanku Syed Sirajuddin Jamalullail.Turut berangkat, Raja Puan Muda Perlis, Tuanku Hajah Lailatul Shahreen Akashah Khalil dalam satu majlis santapan di Istana Bukit Serene.

(Permaisuri Johor, Raja Zarith Sofiah Sultan Idris Shah / FOTO FB TheRoyalJohor)

Berangkat sama dalam kunjungan sembah mengadap tersebut ialah anakanda-anakanda Tuanku Raja Muda Perlis iaitu Sharifah Khatreena Nuraniah, Sharifah Farah Adriana dan Syed Sirajuddin Areeb Putra Jamalullail.


Permaisuri Johor zahir rasa sedih kes kanak-kanak maut dipercayai didera

JOHOR BAHRU, 29 Disember- Permaisuri Johor, Raja Zarith Sofiah Sultan Idris Shah menzahirkan rasa sedih apabila menerima perkhabaran kes kematian kanak-kanak lelaki yang dipercayai menjadi mangsa dera di Senggarang, Batu Pahat, Isnin lepas. Baginda bertitah agar seluruh rakyat Malaysia supaya lebih peka dan mengambil berat akan keselamatan kanak-kanak."Sungguh memilukan hati saya mendengar penerangan daripada Ketua Polis (Ketua Polis Johor Datuk Kamarul Zaman Mamat), sehingga beliau sendiri menitiskan air mata. Ia mengingatkan saya kepada kes mendiang ‘Baby Bala’ pada tahun 1990 yang turut membawa kepada penggubalan Akta Kanak-Kanak 2001.“Sebagai seorang ibu dan juga nenek, saya bukan sahaja menyeru, bahkan merayu kepada seluruh rakyat Malaysia supaya lebih peka dan ambil berat akan keselamatan kanak-kanak. Setiap nyawa, tidak ternilai harganya,” titah baginda menerusi hantaran di Facebook The Royal Johor. Raja Zarith Sofiah berkenan menerima menghadap Kamarul Zaman bagi menerima persembahan makluman mengenai fakta-fakta kes itu di Istana Bukit Serene di sini, semalam.

Permaisuri Johor turut bertitah agar kematian kanak-kanak itu tidak sia-sia dan menjadi peringatan kepada masyarakat untuk lebih peka dalam usaha melindungi golongan itu.Sehingga kini, lima individu berusia lingkungan 15 hingga 37 tahun sedang direman bagi membantu siasatan termasuk kakak mangsa yang berusia 19 tahun dan suaminya, 37.


Data komprehensif kenal pasti penerima subsidi bersasar - Salahuddin

JOHOR BAHRU, 28 Disember- Kerajaan akan menggunakan data komprehensif yang dihimpunkan melalui kesemua pangkalan data bagi mengenal pasti penerima subsidi bersasar membabitkan minyak petrol.Menteri Perdagangan Dalam Negeri dan Kos Sara Hidup (KPDN), Datuk Seri Salahuddin Ayub berkata pangkalan data itu tidak hanya daripada Jabatan Pengangkutan Jalan (JPJ), tetapi ia juga diperoleh daripada Lembaga Hasil Dalam Negeri (LHDN), Bank Negara, Khazanah Nasional Bhd, Jabatan Perangkaan Malaysia serta kajian-kajian universiti.Menurut beliau, pusat data komprehensif memainkan peranan penting, bagi menjayakan mekanisme pemberian subsidi bersasar tersebut. “Kita perlu menghimpunkan kesemua data. Kementerian atau Majlis Tindakan Sara Hidup (NACCOL) harus melihat semua data itu sebelum kita membuat keputusan akhir,” katanya pada sidang media selepas menghadiri Majlis Temu Rapat Dewan Perdagangan Islam Malaysia (DPIM), di sini, malam tadi.

Menteri Perdagangan Dalam Negeri dan Kos Sara Hidup (KPDN), Datuk Seri Salahuddin Ayub / FOTO BERNAMA

Datuk Seri Salahuddin berkata demikian ketika mengulas pandangan pakar–pakar ekonomi berkenaan pemberian subsidi menggunakan pangkalan data JPJ berlandaskan kuasa kuda (cc) adalah tidak bersesuaian.


Transaksi tanpa tunai di JPN Melaka mulai 1 Januari

MELAKA, 28 Disember- Jabatan Pendaftaran Negara (JPN) Melaka akan melaksanakan sepenuhnya transaksi tanpa tunai di kaunter cawangan Ayer Keroh dan Pusat Transformasi Bandar (UTC) bermula 1 Januari ini.Unit Komunikasi Korporat JPN Melaka dalam satu kenyataan memaklumkan pelaksanaan itu membabitkan Bahagian Kad Pengenalan, Bahagian Perkahwinan/Perceraian dan Kewarganegaraan serta Bahagian Kelahiran, Kematian dan Anak Angkat.Menurut kenyataan itu, e-Pembayaran merupakan kaedah pembayaran kepada perkhidmatan kerajaan secara elektronik dengan menggunakan mod bayaran tanpa tunai (kad kredit/kad debit) melalui pelbagai saluran bayaran seperti perbankan internet, pembayaran mudah alih, portal agensi, gerbang pembayaran kerajaan dan lain-lain.

Matlamat e-Pembayaran ini adalah menjadi platform terbaik untuk menyediakan kemudahan pembayaran dengan lebih kondusif, selamat, sistematik dan efisien.Sebarang pertanyaan boleh hubungi Unit Komunikasi Korporat JPN Melaka di talian 06-2326881/ 06-2326600 atau emel ke This email address is being protected from spambots. You need JavaScript enabled to view it..


Perhimpunan Agung Khas UMNO diadakan pinda dua fasal dalam perlembagaan parti

PONTIAN, 26 Disember- Satu perhimpunan agung khas akan diadakan semasa perhimpunan tahunan UMNO bulan depan bagi membuat pindaan pada dua fasal perlembagaan parti, kata Setiausaha Agung UMNO, Datuk Seri Ahmad Maslan.Beliau berkata perhimpunan itu akan diadakan selepas ucapan dasar Presiden pada 13 Januari di Pusat Dagangan Dunia Putra, Kuala Lumpur.Pindaan itu antaranya melibatkan Fasal 20.11 yang menyebut seseorang ahli yang menang bertanding tetapi meninggalkan parti atau bertanding sebagai calon Bebas atau parti lawan pada pilihan raya akan gugur keahlian dengan sendirinya, untuk disesuaikan dengan Akta Anti Lompat Parti."Dan perkara (lain) yang nak dipinda ialah Perlembagaan UMNO, yang dicadang dipinda supaya meletakkan ketua penerangan (bahagian) sebagai mereka yang automatik menjadi perwakilan dalam Perhimpunan Agung UMNO setiap tahun, yang melibatkan pindaan pada Fasal 8.4," kata beliau kepada pemberita selepas pertemuan dengan masyarakat setempat Taman Seri Api-Api, di sini hari ini.Beliau berkata dengan pindaan berkenaan ketua penerangan bahagian akan secara automatik menjadi perwakilan untuk perhimpunan tahunan itu, manakala ketua penerangan bagi Wanita, Pemuda dan Puteri bahagian juga secara automatik menjadi perwakilan kepada perhimpunan tahunan sayap.

(Setiausaha Agung UMNO, Datuk Seri Ahmad Maslan)

Ketika ditanya sama ada terdapat usul berkenaan jawatan Presiden dan Timbalan Presiden dipertandingkan atau tidak pada perhimpunan agung khas itu, beliau berkata keputusan mengenai dua jawatan tertinggi itu hanya akan diputuskan ketika mesyuarat Majlis Tertinggi (MT) Khas pada 12 Januari 2023 sebelum Perhimpunan Agung esoknya. Perhimpunan Agung Umno dijadualkan berlangsung 11 hingga 14 Januari.


KKM rangka pelan, perancangan atasi kesesakan di Jabatan Kecemasan

KUALA LUMPUR, 26 Disember- Kementerian Kesihatan (KKM) mula merangka pelan dan perancangan bagi menyelesaikan kesesakan di Jabatan Kecemasan dan Trauma serta sektor lain di kementerian itu dalam usaha memberikan perkhidmatan efisien.Menteri Kesihatan, Dr Zaliha Mustafa berkata kementerian juga sedang melihat kepada semua data terkini, audit dan penyelidikan berkaitan bebanan tugas serta isu kesesakan Jabatan Kecemasan dan Trauma di seluruh negara khususnya di hospital pakar bagi membolehkan punca dan masalah terkini dihadapi jabatan berkenaan dikenal pasti.“Usaha untuk mengatasi isu ini perlulah melibatkan pelbagai pihak dan pemegang taruh. Contohnya, bagi mengetahui masalah dan keperluan khusus mengikut negeri masing-masing, KKM akan lakukan sesi libat urus bersama pihak berkepentingan yang relevan antaranya pihak Jabatan Kecemasan sendiri, Persatuan Perubatan Malaysia (MMA), Persatuan Hospital Swasta Malaysia (APHM) dan sektor swasta.“Ini amat penting kerana pendekatan yang lebih holistik perlu diambil bagi menangani isu ini berdasarkan data dan maklumat yang lebih spesifik,” katanya dalam kenyataan hari ini.Dr Zaliha berkata KKM memandang serius masalah kesesakan di Jabatan Kecemasan dan Trauma di hospital-hospital yang kini kembali selepas situasi COVID-19 dilihat kian reda, dengan pesakit bukan sahaja melibatkan kes COVID-19.Beliau berkata KKM secara konsisten berusaha mengatasi masalah kesesakan dengan mengadakan perbincangan dan memohon keperluan dana serta petugas tambahan bagi mengatasi masalah peruntukan, kekurangan petugas, peralatan dan infrastruktur.“Dalam masa sama, pelbagai inisiatif juga telah dilaksanakan oleh KKM bagi meningkatkan kecekapan pengendalian pesakit,” katanya.Beliau berkata kesesakan di jabatan berkenaan telah dilaporkan menerusi Laporan Ketua Audit Negara pada 2018 yang disiarkan pada 24 Jun 2019 menyatakan punca dikenal pasti menyumbang kepada kesesakan di jabatan itu adalah daripada peruntukan tidak mencukupi, kekurangan anggota kesihatan dan fasiliti bagi menampung keperluan perkhidmatan kepada para pesakit.Situasi berkenaan bukan sahaja dihadapi di Jabatan Kecemasan dan Trauma tetapi turut berlaku di Klinik Pesakit Luar, Wad Pesakit Dalam dan juga di Klinik Kesihatan.Dr Zaliha berkata masalah berkenaan juga berlaku di negara lain dan menurut International Federation of Emergency Medicine (IFEM) melalui kenyataan (position statement), berdasarkan tinjauan ke atas 41 negara anggota IFEM pada November 2022, sebanyak 100 peratus daripada negara anggota telah melaporkan fenomena tersebut di jabatan kecemasan masing-masing.Sementara itu, beliau berkata kementerian juga akan melihat kepada potensi kerjasama strategik bersama sektor swasta termasuk Pengamal Perubatan Am (GP) bagi memperkasakan lagi penjagaan kesihatan primer.

(Menteri Kesihatan, Dr Zaliha Mustafa / FOTO BERNAMA)

“Dengan kerjasama tersebut, ia dilihat mampu mengurangkan kehadiran pesakit ke Jabatan Kecemasan dan Klinik Kesihatan. Suka juga untuk KKM ingatkan kepada semua pihak bahawa fungsi Jabatan Kecemasan dan Trauma adalah untuk memberi rawatan kepada individu benar-benar memerlukan rawatan kecemasan.“Justeru, KKM akan bekerjasama dengan agensi berkaitan untuk melipatgandakan lagi kempen kesedaran kepada masyarakat tentang fungsi sebenar Jabatan Kecemasan,” katanya.Dr Zaliha berkata segala pelan dan perancangan itu bukanlah untuk tindakan jangka pendek, sebaliknya perancangan jangka panjang selaras dengan perkara utama Kertas Putih KKM bertujuan untuk memperkasa dan mereformasikan perkhidmatan kesihatan di negara ini.“Saya secara peribadi mengucapkan ribuan terima kasih kepada mereka yang bertungkus lumus memberikan perkhidmatan terbaik. KKM sentiasa peka dengan masalah yang berlaku dan kami akan terus mencari jalan demi kebajikan dan kesihatan mental warga KKM,” katanya.


PM ucap selamat maju jaya kepada mahasiswa UiTM yang sertai WUDC

KUALA LUMPUR, 25 Disember- Perdana Menteri, Datuk Seri Anwar Ibrahim mengucapkan selamat maju jaya kepada mahasiswa Universiti Teknologi MARA (UiTM) yang akan menyertai World Universities Debating Championship (WUDC) bermula Selasa ini hingga 4 Januari 2023 di Universidad Rey Juan Carlos, Madrid, Sepanyol.Menerusi catatan di Facebooknya hari ini, Anwar berkata beliau turut menyampaikan sedikit sumbangan kepada mereka bagi membantu pergerakan dan aktiviti sepanjang berada di Madrid, yang diserahkan Setiausaha Politik beliau Ahmad Farhan Fauzi sebelum mereka berlepas semalam."Saya turut menyampaikan sedikit sumbangan kepada mereka bagi membantu pergerakan dan aktiviti sepanjang berada di Madrid."Sumbangan tersebut telah diserahkan oleh Setiausaha Politik saya, saudara Ahmad Farhan Dato' Sri Fauzi sebelum mereka berlepas, semalam.

Ahmad Farhan Dato' Sri Fauzi menyerahkan sumbangan kepada mahasiswa UiTM FOTO FB anwaribrahimofficial

"Saya mendoakan agar anak-anak ini berjaya harumkan nama negara di bumi Sepanyol, insya-Allah," katanya.Dalam kenyataan sama, Anwar juga memaklumkan mahasiswa dari Universiti Islam Antarabangsa Malaysia (UIAM) dan Universiti Malaya (UM) juga akan turut mengambil bahagian dalam pertandingan tersebut.


KPDN bakal guna sistem pengkalan data JPJ bagi kenal pasti penerima subsidi bersasar

JOHOR BAHRU, 24 Disember-Pangkalan data Jabatan Pengangkutan Jalan (JPJ) menjadi satu elemen yang akan digunapakai kerajaan bagi mengenal pasti penerima subsidi bersasar membabitkan minyak bersubsidi RON95. Menteri Perdagangan Dalam Negeri dan Kos Sara Hidup, Datuk Seri Salahuddin Ayub berkata, cadangan tersebut berdasarkan hasil mesyuarat yang diadakan bersama Kementerian Kewangan dan Kementerian Ekonomi, semalam.

Menurut Salahuddin, mekanisme pemberian subsidi itu akan dibincangkan sebaik sahaja program tersebut diluluskan kerajaan.

(Menteri Perdagangan Dalam Negeri dan Kos Sara Hidup, Datuk Seri Salahuddin Ayub / FOTO RTM)

"Kami sudah berbincang dua kali dalam mesyuarat.Perdana Menteri sudah memberi arahan supaya perkara (subsidi bersasar) diteliti. Kerajaan masih lagi meneruskan polisi sedia ada.Polisi tersebut diteruskan sehingga NACCOL buat keputusan", katanya ketika ditemui media.Beliau berkata demikian selepas mengadakan lawatan di PPR Melana Indah fasa 1, berhubung aduan rakyat mengenai kerosakan lif di tiga blok perumahan itu di Johor Bahru, Johor.

Semalam, Rafizi dilaporkan berkata, satu mekanisme perlu segera dibangunkan untuk mengkategorikan kumpulan atau individu yang akan menikmati subsidi bersasar.Rafizi dilaporkan berkata, ia supaya cadangan itu dapat dilaksanakan segera kerana negara tiada ruang fiskal atau keupayaan kewangan kecuali beralih kepada pelaksanaan subsidi bersasar.Katanya, penentuan mekanisme itu adalah cabaran yang perlu dihadapi kerajaan bagi memastikan pemberian subsidi itu berlaku secara adil, tiada keciciran serta dilaksanakan dengan segera.


Tun Juhar dilantik semula TYT Sabah bagi penggal keempat

(Yang Dipertua Negeri Sabah, Tun Juhar Mahiruddin pada Istiadat Pengurniaan Surat Cara Pelantikan Yang Dipertua Negeri Sabah di Istana Negara/BERNAMA)

KUALA LUMPUR, 23 Disember- Tun Juhar Mahiruddin menerima Surat Cara Pelantikan bagi menyambung khidmatnya bagi tempoh dua tahun lagi daripada Yang di-Pertuan Agong Al-Sultan Abdullah Ri'ayatuddin Al-Mustafa Billah Shah di Istana Negara.

Lantikan Tun Juhar sebagai Yang Dipertua Negeri Sabah bagi penggal keempat itu bermula 1 Januari 2023 hingga 31 Disember 2024.Tun Juhar memegang jawatan itu lebih 10 tahun sejak pelantikan pada 1 Januari 2011 menggantikan Tun Ahmadshah Abdullah.Beliau seterusnya dilantik menjawat jawatan sama bagi penggal kedua pada 1 Januari 2015.

(Tun Juhar Mahiruddin menerima Surat Cara Pelantikan daripada Yang di-Pertuan Agong Al-Sultan Abdullah Ri'ayatuddin Al-Mustafa Billah Shah/FB Istana Negara)

Istiadat pengurniaan itu turut disaksikan Perdana Menteri, Datuk Seri Anwar Ibrahim serta Timbalan Perdana Menteri Datuk Seri Dr Ahmad Zahid Hamidi.Turut hadir, Ketua Polis Negara Tan Sri Acryl Sani Abdullah Sani, Ketua Setiausaha Negara, Tan Sri Mohd Zuki Ali serta Yang Dipertua Dewan Negara, Tan Sri Dr Rais Yatim.Dewan Undangan Negeri (DUN) Sabah pada Disember 2018 meluluskan pindaan Rang Undang-Undang Perlembagaan Negeri Sabah bagi menghapuskan tempoh perkhidmatan Yang Dipertua Negeri Sabah yang selama ini dihadkan kepada dua penggal.Tun Juhar yang berkelulusan Ijazah Sarjana Muda Undang-undang dari Wolverhampton Polytechnic, England pernah menyandang jawatan selaku Speaker DUN Sabah sejak 2002 hingga 2010 dan juga Timbalan Yang Dipertua Dewan Rakyat dari 1990 hingga 1999.


Pelan Data Perpaduan Prabayar Internet, peluang rakyat berkomunikasi lebih efektif

GEORGE TOWN, 23 Disember- Pelan Data Perpaduan Prabayar Internet Mudah Alih mampu merapatkan jurang digital pengguna.Ia adalah opsyen terbaik buat golongan sasar, bukan sahaja dapat mengurangkan beban kos sara diri, malah mendapat manfaat penggunaannya.Pensyarah Pusat Pengajian Sains Kemasyarakatan Universiti Sains Malaysia, Prof. Madya Dr. Saidatulakmal Mohd. berpandangan, ini dapat membantu kelompok rakyat yang tidak mempunyai akses kepada internet bagi tujuan sosial dan ekonomi, termasuk pendidikan dan urusan harian. "Dengan adanya pakej internet ini, maka kita lihat semua lapisan masyarakat termasuklah mereka yang berpendapatan rendah, B40 mahupun kumpulan mudah terancam seperti orang kurang upaya (OKU), warga emas dan juga veteran dapat menikmati nikmat dan juga mendapat akses kepada internet untuk mendapatkan maklumat-maklumat yang penting bagi meneruskan kelangsungan hidup", katanya kepada RTM.

(Pensyarah Pusat Pengajian Sains Kemasyarakatan USM, Prof. Madya Dr. Saidatulakmal Mohd)

"Pada masa yang sama kita tahu bahawa rakyat telah dibebani dengan kos sara hidup yang tinggi. Internet kini bukan lagi dilihat sebagai barang mewah tapi merupakan satu keperluan untuk kelangsungan hidup dalam dunia moden kini. "Kita lihat bahawa arus pemodenan negara merujuk kepada teknologi merujuk kepada digitalisasi", katanya.Langkah berkenaan juga merupakan permulaan baik bagi meningkatkan ekonomi dan sosial rakyat dalam era digitalisasi.


Banjir di Pahang pulih, penduduk terjejas dibenarkan pulang ke rumah

KUANTAN, 23 Disember- Situasi banjir di Pahang semakin pulih apabila 23 orang daripada enam buah keluarga yang terjejas di negeri itu telah dibenarkan pulang ke kediaman masing-masing pada 4.00 petang. Menurut Sekretariat Jawatankuasa Pengurusan Bencana Negeri Pahang, pusat pemindahan sementara (PPS) Sekolah Kebangsaan Sungai Ular, di Kuantan sedang dalam proses penutupan.  Sementara itu, Jabatan Meteorologi Malaysia (MetMalaysia) telah menamatkan semua Amaran Hujan Berterusan bagi negeri Pahang.  Pihaknya menjangkakan cuaca di negeri ini akan bertambah baik.

(Situasi banjir di Pahang semakin pulih)


Tiga individu dilantik Setiausaha Politik Kanan PM

(Shamsul Iskandar Md Akin, Chan Ming Kai dan Ahmad Farhan Fauzi mengangkat sumpah sebagaiSetiausaha Politik kepada Perdana Menteri/ Foto FB Anwar Ibrahim)

PUTRAJAYA, 23 Disember- Tiga individu dilantik menjadi Setiausaha Politik kepada Perdana Menteri, Datuk Seri Anwar Ibrahim.Bekas Ahli Parlimen Hang Tuah Jaya, Datuk Seri Shamsul Iskandar Md Akin dan Chan Ming Kai (Alor Setar), antara tiga individu yang dilantik ke jawatan itu.Turut dilantik memegang jawatan sama, Setiausaha Politik Anwar sebelum ini, Ahmad Farhan Fauzi.Ketiga-tiga mereka mengangkat sumpah dalam Majlis Angkat Sumpah Simpan Rahsia disaksikan Anwar dan Ketua Setiausaha Negara, Tan Sri Mohd Zuki Ali di pejabatnya di sini hari ini.Anwar yang berkongsi hantaran mengenainya melalui media sosial berkata, upacara angkat sumpah itu didahului oleh Shamsul Iskandar."Turut mengangkat sumpah sebagai Setiausaha Politik ialah saudara Ahmad Farhan Datuk Seri Fauzi dan saudara Chan Ming Kai."Semoga mereka dapat laksanakan tanggungjawab yang diamanahkan ini dengan baik dan penuh tawaduk," katanya


Kementerian, agensi kerajaan diarah hentikan penganjuran majlis besar-besaran-Anwar

PUTRAJAYA, 23 Disember-Kementerian dan agensi kerajaan perlu menghentikan penganjuran majlis besar-besaran untuk mengelak pembaziran perbelanjaan kerajaan.Perdana Menteri, Datuk Seri Anwar Ibrahim, berkata ia termasuk pembelian pakaian baharu bagi sesuatu majlis atau program yang dilaksanakan."Ada setiap kali majlis, ada peragaan berbatik baru. Saya tekankan kita hentikan amalan ini. Kalau hendak baru berikan kepada yang miskin, B40 Pekerja bawah dapatlah batik percuma. Tapi jangan bagi kepada saya, Menteri dan KSU. Ada yang kata perkara kecil" katanya.

(Perdana Menteri ketika berucap merasmikan Konvensyen Hari Penjaja dan Peniaga Kecil (HPPK) di Pusat Konvensyen Antarabangsa Putrajaya (PICC) malam tadi / FOTO RTM)

Menurutnya lagi, biarpun tindakannya tidak menerima kereta mewah mahu pun mengambil gaji diremehkan, ia mampu memberi impak kewangan yang besar jika dihimpunkan."Ada orang kata perkara kecil...saya tolak (kereta) Mercedes perkara kecil. Saya tak ambil gaji, perkara kecil".Beliau berkata demikian ketika merasmikan Konvensyen Hari Penjaja dan Peniaga Kecil (HPPK) di Pusat Konvensyen Antarabangsa Putrajaya (PICC), di sini, malam tadi.


RTM kekal medium utama kerajaan salur maklumat benar

KUALA LUMPUR, 22 Disember - Radio Televisyen Malaysia (RTM) kekal sebagai medium utama kerajaan dalam menyampaikan maklumat yang benar dan sahih kepada rakyat, Timbalan Menteri Komunikasi dan Digital Teo Nie Ching berkata, selari dengan peranan penting agensi berkenaan serta perkembangan digitalisasi, industri penyiaran juga harus berkembang mengikut keperluan semasa."RTM mainkan peranan cukup penting khasnya untuk bantu kerajaan sampaikan maklumat yang betul dan sahih kepada rakyat Malaysia secara percuma kerana di luar sana memang ada banyak saluran tetapi ia berbayar."Jadi, kerana itu (RTM) menjadi platform utama kerajaan. Saya kagum melihat pelbagai platform yang telah disediakan RTM bukan sahaja siaran televisyen tetapi radio nasional dan negeri dalam pelbagai bahasa, ini bagi memastikan tiada golongan yang rasa terpinggir,” katanya kepada pemberita selepas mengadakan lawatan ke Angkasapuri.

(Teo Nie Ching membuat lawatan ke Angkasapuri)

Menurut Teo digitalisasi dalam penyampaian informasi sangat penting dan perkara itu juga dilihat selari dengan hala tuju RTM.Terdahulu Teo tiba di Wisma TV RTM pada 1.55 petang dan disambut Timbalan Ketua Pengarah Penyiaran (Operasi Penyiaran) RTM Putri Joliana Yaacob dan Timbalan Ketua Setiausaha (Strategik dan Industri Kreatif) RTM Mastura Ahmad Mustafa serta petugas.Beliau kemudian diberi taklimat mengenai peranan dan operasi agensi itu oleh Putri Joliana.Taklimat selama lebih satu jam itu merupakan taklimat kali pertama Teo bersama pengurusan tertinggi Jabatan Penyiaran Malaysia selepas dilantik Timbalan Menteri Komunikasi dan Digital.


Anwar bertemu Ahli Parlimen Wilayah Persekutuan Kuala Lumpur, bincang isu miskin bandar

KUALA LUMPUR, 22 Disember - Perdana Menteri Datuk Seri Anwar Ibrahim hari ini mengadakan pertemuan dengan semua Ahli Parlimen Wilayah Persekutuan Kuala Lumpur bagi membincangkan beberapa perkara dasar dan usaha untuk mendepani permasalahan miskin bandar.Menerusi catatan di Facebook, Anwar berkata seperti yang ditegaskannya sebelum ini, tekad utama pentadbiran ketika ini adalah usaha untuk membantu meringankan beban hidup rakyat.Pertemuan itu berlangsung di Dewan Bandaraya Kuala Lumpur (DBKL) turut dihadiri Ketua Setiausaha Negara Tan Sri Mohd Zuki Ali serta Datuk Bandar Kuala Lumpur Datuk Seri Mahadi Che Ngah.Perdana Menteri berkata selain itu, beliau juga turut mengadakan pertemuan dengan pengurusan tertinggi DBKL pagi tadi."Saya mendengar beberapa taklimat serta penerangan terkait pengurusan dan hal ehwal DBKL," katanya.

Ini merupakan kunjungan kali pertama Anwar ke DBKL sejak beliau mengangkat sumpah sebagai Perdana Menteri pada 24 November lepas.


Bajet penuh 2023 dijangka tambah baik elemen insentif jangka pertengahan, panjang

KUALA LUMPUR, 22 Disember- Bajet Mini dengan peruntukan berjumlah RM107 bilion yang diumumkan Perdana Menteri dilihat bersifat prihatin dan mampu merangsang kehidupan rakyat. Khususnya, pembayaran Bantuan Tunai Rakyat fasa satu yang diawalkan bulan depan bagi memberi manfaat dan kelegaan kepada orang ramai. Penganalisis ekonomi, Prof. Emeritus Dr Barjoyai Bardai berharap bajet penuh yang bakal diumumkan tahun depan memberi fokus kepada insentif serta projek jangka pertengahan dan panjang."Mengharapkan belanjawan pada Februari ini akan memperbaik apa yang dibentangkan pada bulan Oktober lepas dengan menambah elemen-elemen insentif dan inisiatif berkait dengan projek jangka pertengahan dan panjang kerajaan."Kita mengharapkan ada insentif berani untuk merombak ekonomi hari ini," kata Selasa lepas, Bajet Mini dibentang bagi mendapatkan kebenaran sementara Parlimen untuk perbelanjaan bagi tempoh beberapa bulan sehingga Rang Undang-undang Perbekalan 2023 dibentang semula dan diluluskan kelak.

(Prof. Emeritus Dr Barjoyai berkata bajet penuh 2023 dijangka tambah baik elemen insentif jangka pertengahan, panjang/UniRazak)


Dewan Negara luluskan Bajet Mini 2023

KUALA LUMPUR, 21 Disember- Bajet Mini 2023 berjumlah lebih 107-bilion ringgit, diluluskan Dewan Negara.Belanjawan itu antara lain meliputi emolumen penjawat awam dan bantuan kebajikan.Timbalan Menteri Kewangan, Datuk Seri Ahmad Maslan berkata Bajet Mini 2023 akan berkuat kuasa sehingga Rang Undang-undang Perbekalan 2023 dibentangkan semula dan diluluskan kelak."Anggaran perbelanjaan mengurus ini antaranya merangkumi bayaran gaji kepada penjawat awam, utiliti, biasiswa, bantuan kebajikan rakyat serta perkhidmatan pendidikan dan kesihatan. Oleh hal yang demikian, RUU ini amat mustahak untuk diluluskan bagi memastikan kelangsungan perkhidmatan kerajaan kepada rakyat bagi tahun hadapan," kata beliau. Sokongan majoriti bagi RUU Kumpulan Wang Disatukan (Perbelanjaan Masuk Akaun) 2022 diperoleh menerusi undian suara selepas dibahaskan oleh enam senator.

(Bajet Mini 2023 berjumlah lebih 107-bilion ringgit, diluluskan Dewan Negara)


Tingkatkan perkhidmatan telekomunikasi, penyiaran dan kurier, penuhi keperluan pengguna

KUALA LUMPUR, 22 Disember- Penyedia perkhidmatan telekomunikasi, penyiaran dan kurier harus berusaha memperkasakan kualiti penyampaian bagi memenuhi keperluan pengguna pada masa hadapan.Perkara itu dinyatakan Menteri Komunikasi dan Digital, Fahmi Fadzil setelah meneliti hasil penilaian terhadap penyedia-penyedia perkhidmatan yang menyertai Anugerah Penarafan Bintang Suruhanjaya Komunikasi dan Multimedia (MCMC) 2021.Penilaian meliputi aspek kepuasan pengguna, kualiti perkhidmatan, rangkaian pelaburan serta pematuhan Akta Komunikasi dan Multimedia 1998."Kami berharap inisiatif ini akan menjadi motivasi untuk semua penyedia perkhidmatan meningkatkan penyampaian perkhidmatan masing-masing demi kebaikan para pengguna," kata Fahmi kepada media di sini.Anugerah Penarafan Bintang MCMC 2021 diadakan bagi meraikan penggiat industri yang telah memainkan peranan penting dalam menyediakan perkhidmatan kepada rakyat di samping memastikan pertumbuhan sosioekonomi.Lebih-lebih lagi ketika negara berada bawah Perintah Kawalan Pergerakan (PKP) akibat pandemik COVID-19.

(Menteri Komunikasi dan Digital Fahmi Fadzil (tengah)hadir merasmikan majlis Star Rating Award 2021)